A voi 2nk BJ One Man Show nei ding | VCTH\nHome » Awnmawi » A voi 2nk BJ One Man Show nei ding\nChin hlasak thiam hminthang BJ ti ih theih lar, Benjamin Tluang Za Thang, cun a voi 2nk “One Man Show” connect October 28, 2017 ah US Chin Khawlipi tiih theih mi Indianapolis ah a nei ding tiah theih a si. A voi 1nk BJ One Men Show cu 2016 ah Michigan ah rak nei a si.\nA voi 2nk BJ One Man Show concert cu Empire Cross band in an tum ding ih October 28 zaan ah “420 Lifegate Way Beech Grove,In 46107” ah hlunghlai takin ROCK ding an si. Luhman cu minung pakhat ah USD 10 lawng a si ding.\nBJ in, “A nung Pathian ih zaangfahnak men in leh mipi in duhdawtnak ruang men ih minung ngai a rak si men mi kei, ni 28 ih ka concert ah tha in rak pek cio ding in duhdawt mi ulenau nu le pa sung le khat & chin mi kan lo sawm.” tiah sawnnak ca su Empire Cross page a post.\nBJ cu Chin Rock siangpahrang tiih theih lar Solomon Menrihai ih ih naupa a si. Solomon Menrihai cu, neta lam in, leitlun hla (secular song) sak nawn lo in Pathian hla lawng sak in Pathian hrangah pumpektu a si.\nTuitum concert hrang an cin lai……\nShow tuahnak ding hmun Map:\nBJ ih hla lar hrekkhat:


Wrestling Legend Miniam Stevie Lee Mual Liam | Falam Online Media\nWrestling Legend Miniam Stevie Lee Mual Liam\nSeptember 11, 2020 September 11, 2020 admin\t0 Comments Celeb\nTNA Wrestling khawvel ih rak hminthang dah, Miniam Stevie Lee (kum 54) cu Tlawngkia nithum ah rinlopin a thi tiah a mai` ruakvuui nakding tawlrelnak GoFundMe page ah an tarlang.\nTNA Impact Wrestling ih a tel lai ah cu “Puppet The Psycho Dwarf” ti`n hmin a pe aw ih Fan khal a nei tam zet.\nHollywood khawvel khalah amah tawk in a hminthang ve ih mi theih lar zuknung a cang mi pawl cu Jackass 3D, American Horror Story, Oz The Great and Powerful pawl an si.\nA thih dan hi theihciang a si lo ih a ruakvuui nakding paisa dilnak GoFundMe page ahcun, “amah hi mi tlaitluang, rualpi ngaihsak le a sungkhat unau pawl ih duhdawt zetmi a si. Fan khal a nei tam ih sungkhat unau vek rori ih zohtu rualpi khal a nei tamzet. Asinan, tuahcun a ruak vuuinak tawlrel tuding a unau Jim lawng a tang. “Curuangah, a mah hrangah kan ti theitawk ten bawm cio uh si” ti`n an ngan.\nA rak tel dahnak Impact wrestling pawlkom in an riahsiapi thu an tarlang ve ih “Puppet The Phycho Dwarf tiih theih lar mi Stevie Lee in mual in liam san thu kan thei ih kan riahsia zet. Sungkhat unau rualpi hnen ah daihnak um hram seh” tiah Twitter ah an tarlang.\n← Akshay Kumar in Caw Zuun ka in Ringring A Ti\nThuwanna bualrawl ah Covid 19 mina 200 tlem Siizungpi an Sak →\nMinung 40 luan le Caw 5,800 phurtu Gulf Livestock 1 Lawngpi a Hlo\nUS ram Tlawng ongsaaltum thu ah, Mithiruak Kuang kengin DUHPHORHNAK nei


Hakha Ih An Kaihmi (15) Cu Ralhrang Pawlin Kalaymyo Thawnginn Ah Ret Dingin An Phur, Lamlak Ah An Kapaw – Meifar\nHakha Ih An Kaihmi (15) Cu Ralhrang Pawlin Kalaymyo Thawnginn Ah Ret Dingin An Phur, Lamlak Ah An Kapaw\nMay 4, 2022 admin Lawrkhawm 0\nRalhrang pawlin Hakha ih an kaihmi (15) cu Kalaymyo thawnginn ah khum dingin an phur ih lamlak ah tualsung mipi ralkap pawlin an kap. Ralhrang motor cu 27 a si ih tank pahnih a tel. May 3, 2022 ah Dokthek khua kiangah tualsung mipi ralkap pawlin an rak kap.\nCDF ralkap in, “Ruah a sur ruangah ralhrang pawl cu hmun pakhat ah an umkhawm, culai ah kan kap ih ralhrang 13 cu an thi ding” a ti. Dokthek khuami in, “Ralkap motor ara ti kan theih ruangah khua kan suahsan lawk. Mizan ah meithal awn kan thei, an kapaw ti kan thei. Tutiang khuasung ah ka lut hrih lo” a ti.\nMay 2, 2022 ah ralhrang pawlin an kaihmi (15) cu Hakha ihsin Kalaymyo thawnginn ih ret dingin an phur. An kaihmi pawl cu pukmah 505 ih thubuai orh le thuhla dangdang ruangih an kaihmi pawl an si.\nAn kaihmi pakhat ih sungkhat in, “May 2 ah an hruaisuak. An hruai ding ti khal kan thei cia lo, a zing lawngah kan thei fang ih kan hmu ngah lo” a ti. May 4 zinglam ah Ramthlo khua kiangah ralhrang le tualsung mipi ralkap pawl an kapaw ih ralhrang pawlin khuasung inn 9 an urkang.\nMeithal, Ralthuam An Neih Nawn Lo Ruangah KSO In A Langten An Cawl Lawk Ding Thu An Phuang\nA Nupi In Rawl A Tuah Al Tuk Ruangah A That


Ka Mitmu Rong I Thlengh Sak Aw - Chinland Today Media\nApril 28, 2010 1:35 am·0 comments\nZiangahtile zokhal amai’ nunnak hum a duhtu cun a nunnak a sung ding; asinan Keimah ruangah a nunnak a liamtu cun a nunnak a hum ngah ding. -Matthai 16:25\n– 1 Siangpahrang 3-5\n– Luka 20:1-26\nAmy Carmichael (1867-1951) cu minote a si vekin a mit-mu pawlmi (brown color) cu a mepian (blue color) ih thlengh sak dingin thla a cam rero nain Pathian in a thlengh sak lo ih a riah a siazet. Kum 20 a kim tikah Pathian in missionary ttuan dingin a ko. Hmun dangdang ih a ttuan hnu ah India ram a feh. Cutawk ah Pathian in amah a sersiam daan a ruat saal ih Pathian ih tumtahnak a thei ngah saal. A mit-mu mepian bang sehla cutawk ih Kala miphun pawl in an cohlang lo ding ti a thei. Amah cu India ram ah kum 55 sung Pathian hna a ttuan.\nAmy cu a mit pawl le mepian rong parah tthum aw in India rammi pawl in an rak cohlang a si maw si lo timi cu kan sim thei fukfi in kan thei baan lo. Asinan kan theih fiangmi cu, “in sersiamtu cu Pathian a si,” timi hi a si (Saam 100:3). Ziangkim ah Amah kan rinsan ahcun hlawhtlingzet in Amah kan rian thei ding.\nAmy cu missionary hnattuannak ziangvek a si tiah thu an sut tikah, “Missionary hnattuan cu pumpek awknak a si,” tiah a ti. Jesuh in, “Zokhal amai’ nunnak hum a duhtu cu a nunnak a sung ding; asinan keimah ruangah a nunnak a liamtu cun a nunnak a hum ngah ding,” tiah a ti (Matt. 16:25).\nHimi in pum a pemi Khristian taktak sinak a langfiangter. Kan hrangih Pathian lairel cu ziangkim lungkimzet ih cohlan thei hi a si. Tuni zumtu pawl, Bawipa Pathian cu cohlang in rian cio uhsi! – Anne Cetas\nThei fiang thei lo hman ning,\nLamzin i hmuhsakmi;\nNa duhnak thlun dingin,\nKa thlacamnak si hram seh. – Sherbert\nPathian hnen pum ap awk ih humhimnak hnakih\nhimnak hmun dang khui hmanah a um lo.\nPathian In Hril Seh


NA HMAI HRICU BOL REHTER NA DUH MAW? – Times Of Chinland\nMilai hi theihnak kan rak nei maltuk maw,Kan ruahnak dampitu teh kan rak tamtuk ha a si ke?Fala mawite pakhat cun a hmai ih hricu bol um cu ngaih loin a rehternak dingah Uico zun a in.Zuk ih kan hmuh vekin Uico zun khengte ih a donlai le a don mi a inlai cu hmuh a si.\n“Uico zun ka in hlan ahcun ka bei hi a dong thluahthlo a si ko.Ka riah khal a siatuk.Ziangvek ih sibawi hnen ka feh khalle a dam cuang lo.Uico zun ah Vitamin E a tel ih Calcium dat hi gram 100 rori a tel ruangah ka hmai ih hricu bol pawl cu tuah a reh verver rori a si”tiah a sim.\nHivek ih Uico zun in hi tuhlan kum tamtak ihsin Greece pawl le Rom miphun pawl cun an rak hmangzo ti a si.Uico zun ah vei hnihkhat ah hram thahnak dat khal a tel theu ruangah Uico zun rori von in ding hi cu kei cun tha ka ti lo tiah Dr.McCarthy cun a simve thung.


�� ��� ���� ���� ��� ���� ���� ���� lexus is300 ���� ����� �������� ����� ���� ����� ���� ����� ���� ����� ��� ����� , ����� ��� ����� ����� ������ ������� ������ ������� ����� ��� > ������� ����� > ������� ������ �� ��� ���� ���� ��� ���� ���� ���� lexus is300\n���� ����� �������: 49 �� ��� ���� ���� ��� ���� ���� ���� lexus is300 �� ��� ���� ���� ��� ���� ���� ���� lexus is300���� ����� ���� ��� ���� ���� ����� ���� ������ �� ��� ������� ��� ����� , ������ �� ������ �� �� ��� ����� 1000 ���� ������� ��� ���� �������� �� ������� , ����� ������ ���� ��� ������ ����� ���� ����� ���� ���� ����� �� ���� 5000���� ���� ����� ��� �� ��� �� ��� ��� ���� ������� ��� �� ��� ������ ��� ���� �� ���� ����� ��� , ����� �������� �������� ,\n1- ���� ������� �������� �� ��� ���� �� ���� �� ��� ���� 500 ���� 2- ���� ��� ���� ������ ������� ���� , ��� ��� �� ���� ������ ( ��� ������ )\n3- ���� ��� ��� ���� ��� ������ ������ ������ �� ��� ��� ���� ������ ������ ���� !\n4- ����� ����� �� ������ �� ������ ������� ��� ����� �� ������� , ���� ������ ���� �� ����� �� ��� �� ��� �� ������� �� ���� ������� �� ���� ������ ������� ��������� < ����� ����� ������� ������ �� ���� ����� ���� 200 ���� ��� �� . 5- ��� ���� ��� ������� ����� . ����� :SnipeR (37): �������� ���������: ����� ����� ���� lexus is300 ���� ���� ���� ���� ������ Lexus is300 from Bahrain ���� ���� �� ������ ���� ���� ��� ����� ���� ������ [�� ��� �� ����] ��� ����� ���� ���� �� ��� ������������: ������� ����� ��� - �� ���: ������� ������ « ������� ������


Tui harsatnak pahsuak thei dingah leilungpi in lungrualnak le suakkhat unau thinlung nei dingih a tul thu Pope Francis in sim January 11, 2021 | Radio Veritas Asia\nTui harsatnak pahsuak thei dingah leilungpi in lungrualnak le suakkhat unau thinlung nei dingih a tul thu Pope Francis in sim\nZaten thawn a pehpar mi lungrual nak phorhsuak sal dingah harsatnak a tuar tu pawl thawn nai te’i um dingah, an mah pawl mai sungsuak unau vekah ruat in pulhnat sia ruangah leilungpi ih a ton rero mi harsatnak pahsuak thei dingah Channel 5, video thlah nak zungih thusuhnak ah Pope Francis in a rak forhfial. Hi pulhnat sia a theh ah a hlan vek cun ziang ti vek hman in a cang thei nawn lo. Kan tha vivo ding. Asi lole a besia ding. Mitin in ziang tinkim tha ten ruah sal a tul. Nunram ih a tubik mi man cu kan nunram kha tui dinhmun ih thleng aw ih nunkhuasak nakah a um. Pope Francis in thinnat nak pawl a si mi leitlun ih um nauhak pawl ih rilrawnnak, fimthiamnak zir thei lo nak, ral buai nak ruangah leilungpi ih then hrekkhat pawl siat suah nak dinhmun pawl a vun ruat sal. UN ih suah mi ca pawl cu tihnung mi a si lo.\nTui harsatnak pahsuak hnu ah khal nauhak pawl le ralbuai nak pawl ton a si khal le a sung lawng a si.\nHumhimnak siidawhnak cu milai ih nuntuzia pakhat\nCovid-19 humhimnak sii thawn pehpar in mitin in humhimnak siidawh a tul. Cu mi cu kan tuanvo pakhat a si. Mai duh nak lawng ih siidawh ding tiin mai duhduh ih tuah a ngah lo. Hi vekin mai duhnak lawng ih siidawh ding a si ah cun na harhdamnak na hringhro rero a si. Na nunram khal a him lo. Cu vek in midang pawl ih harhdamnak thawn a pehpar mi himnak khal a hringhro rero. Vatican ah covid humhimnak siidawt ding a siih Pope a mah rori khal sii an rak dawt zo. Sibawi pawl in humhimnak sii cu that lo nak a um lo an ti le mitin in siidawh a tul. Milai nunnak hringhro thei dinhmun a um thei ko nain mah pakhat ih nunnak hnakin midang pawl hrang ruah a tul. Zaten humhimnak lak a tul. Asi lole harsatnak cu zaten raltha zet ih pahsuak a tul ti mi dinhmun pahsuak ding lawng a tang.\nSuakkhat unau thinlung cu ziang vek dinhmun ah siseh, hmuhton rero mi harsatnak ah siseh, khat le khat naihniam aw dingah in tuah sak.Tu vek ih naihniam nak donkham tu thinlung umtudaan cu zo khal thih a si le a poi lo ti mi thinlung a si. Midang pawl ih nunram ziang siar lo nak cu milai pawlkom a siatsuah. Ziangahtile kan mah pakhat le pakhat in hla aw ter. ‘Kan mah’ ai ah ‘kei mah’ tiin kan ai-awh ter theu.Milai pawlkom ziang siar lo nak cu kan mah le kan mah that awk nak thawn a bang aw. Tui ton rero mi harsatnak pahsuak nak cu naih niam ten um in tuan tlang ding a si. Lungrualnak (a si lo le) naihniam nak a um lo le ramkhel sungah nunphung harsatnak pawl a cang thei.\nCuruangah Diocese hotu pawl le ram hotu pawl dinhmun in ‘kei mah’ tiin mah hrang lawng a ruat mi tong thei nak a um lo. ‘Kan mah’ tiin mi tampi ai-awh mi lawng hman thei nak a um. Hi vek in harsatnak karlak ah lungrualnak hawlsal a tul. Tui tikcu caan ih ramsung mi pakhat, Pastor pakhat, Puithiam pakhat dinhmun in “kan mah” tiah hmang lo in ‘kei mah’ tiih an hman lai a si ah cun tui dinhmun a cohlang thei hrih lo tu an si. Nunram ih harsatnak cu a tul mi a si. Asinain, tui dinhmun ah cui nunram harsatnak pawl cohlan thiam a tul. Ti duh san cu a kap ah ret sung a tul. Ram, Diocese, nunphung pawlkom pawl ih lungrualnak hrang tuah a tul.\nNaukhamnak cu minunglaam thil thu a si. Covid pulhnat sia cu “a lak ih hmannak’ tuah daan a besia ter. Heu heh nak ti tikah ei, in le hman ding pawl hnak in pawlkom sungih thanau tu pawl, mi harsa pawl, mivai mi hnatuan tu pawl, kum u pa pawl hngilh ih ziang siar lo ih um nak a ti duh san a si.\nCu vek in nauthlak nak khal harsatnak pakhat a si ih hi harsatnak cu Biaknak thawn lawng a pehpar mi harsatnak si lo in mipi thawn pehpar mi harsatnak a si. Biaknak lam thu hlan ah milai pawl ih cin le daan a rak si. Hi harsatnak cu Pathian a zum lo tu pawl thawn a pehpar ih harsatnak ziang ti zawngin kan tuah ding ti mi kha a si. “Minung pakhat ih nunnak hloral dingah a dang pakhat hlang ih tuah ter nak cu ti daan hman teh a si maw?” tiin thusuhnak a rak suah.\nHi mi thuthang cu Vatican thuthang ih kan ngah mi a si.\nPhoto courtesy of solidarity initiative


Hakha le Thantlang ah Palik le Ralkap nasaten an cangvai - Falam Online Media\nTuizarh ihsin thok, saklam Chinram khua ṭhenkhat ah kawl ralkap le palik pawl nasaten an cangvai.\nAbikin Hakha le Thantlang khua pawl ah cangvaihnak an nei luar ih, March 27 zaan nazi 9 luan hrawngah Thantlang Centenary Baptish Church Pastor Ngun Thawng Lian telin Thantlang ah mi 4 an kai. Mino pawl in va runsuak an tum nan meithal voi 3 an kap ruangah dung an kir sal.\nA hmutu mipakhat cun “Pastor Ngun Thawng Lian inn an luhhnawh ih Thantlang Youth Association zung khal an bauh” a ti.\nRalkap le palik pawl ih kaimi mi 4 cu TCBC Pastor Ngun Thawng Lian, Pu Ṭial Cung, Pu Ṭial Ceu le a fapa Van Hmun Sang pawl an si.\nThantlang mino suak khawm in kaihkhih mi thlah sal dingin an nor tum nan ralkap pawl meithal kah sian nak an pe zo ruangah mino pawl cu mah le inn cio ah an kir thluh sal tiah The Hakha Times in a ngan.\nHakha khuapi sung hmun ṭhenkhat khalah March 27 zaan nazi 7 luan hrawng in ralkap le palik pawl in mi an bawh ih an keng mi fung thawn mi khal an thawi tiah theih a si.\nVuak tuartu mipakhat cun “Leng ka suak ih Cherry ziin ah ka motorcycle in rak kham. Ka kheel ah voikhat in vuak. An sim mi ahcun a ra mi pohpoh, kan dingter nawn lo ding. Kan kap thlang ding in ti. In kham lai ah Motorcycle pahnih an ra ih an kham ve. Asinan, an tlan lohli ih ralkap le palik pawl cu an thinheng tukih meithal thawn kap an tum nan an kap man lo” a ti.\nCuhnu khalah ralkap le palik pawl cu Cheery ziin le Khuathar BOC kaingkap hrawng ah an vak rero.\n27 March, tuizaan nazi 8 luan tiang hrawng ah cun Hakha khuasung ah kaihkhih a tuar mi an um lo tiah The Hakha Post in a ngan.\n← Ralkap pawl ih kah that zo mi a Fapa beisei in a rak cuan ringring\nDothlengnak ah Nuralṭha Dawt Hnem Sung (Aa Khu) ih Nunnak Liam →\nBenjamin Sum in CNDF ralkap pawl thazang pe hai\nFebruary 13, 2022 February 13, 2022 Ni Hnem Sung 0


US Thawngpang Mak Taktak Si Hoi! Atlanta Ah Teinak Biadik Phuan A Si Cang! – Chin 11 News\nUS Thawngpang Mak Taktak Si Hoi! Atlanta Ah Teinak Biadik Phuan A Si Cang!\nFalam Caa in tialmi a si i, Hakha caa in kan leh lem ti lo. Zei ca tiah Falam caa cu a tlangpi in kan thim ko caah kan leh loin kan rak langter!\nATLANTA AH NEHNAK THUDIK PHUANSUAH VIVO! Atalanta sehvel ih um Chinmi, Zumtu ṭha pawl tla in can pe rori in himi Bus rally cangvaihnak le thaizan lamih president Ralky cangvaihnak vekah tel thei cio zuam uh.\nRam ṭha le Zalen sakhawbiaknak kan neiih setan lam ṭang pawlin ram ropi America an duh dandan ih an hruai sukso theilonak dingin mipi pawlin ṭuanvo kan nei ve. President pakhat lawngin ziangkim a tuah thluh cawk velo.\nKan san le kan tufasin lam tiangah Pathian duhdan in a fehpitu, ram hruaitu ṭha kan neih thei nak dingin thlacamnak le mah rori pumpekawknak a thupi tuk. Can malte lawng kan nei thlang! Pathian ih inhruai thlen zonak le rammi sinak sangbik in pekmi pawl hi kutsih ih topi men ding kan si ve ce lo. Catialtu: Joshua Hlawnmual


Mangbangnak - Chinland Today Media\nNovember 20, 2008 9:12 am·0 comments\n1 Samuel 16:1-17\nMilai zoh daan in ka zoh lo. Milai cun a lenglam thil nan zoh, Kei cun an thinlung ka zoh, tiah a ti.\n– Daniel 7-9\n– Thufim 18:13-24\nBritain ram ih talent show timi thiammi hmuhnak puai ah kutken telephone zuar tupa Paul Potts a ra suak cun mi tampi ih zoh ding an zumzet na’n zohman in an rak zoh lo. Amah cu ningzak thei, mi hmai ih thil a tuah ngam ding zum um lozet a si. Hla a sak ding an ti tikah a zohtu pawl cun an zum lotuk ruangah pakhat le pakhat an zoh aw, hlasak ding ih a kaa a an tiang an zoh keukeu.\nPaul Potts cun hla a sak ngaingai. A hlasakmi cu Puccini ih “Nessun Dorma” timi hla maksakzet a si. Hmat petu pawl mit-thli thawn dai ttheptthep ih an to lai ah mipi cu mangbang in an huk ciamco. Cumi cu TV program pawl lakah a tumbikmi mangbangza thil pakhat a si.\nThukam Hlun sungah Israel runtu cu raaldonak hmun ah phun dangzet in a ra thleng mi tuukhal nauhak pate a si (1 Samuel 17). David in cumi ni ih Goliath a neh tikah Saul siangpahrang le a raalkap pawl cu an mang a bang ttheh. Pathian in milai a zoh daan an zir a ttul. Profet Samuel hnenah Pathian in hiti’n a ti.”… milai zoh daan in kei Bawipa cun ka zoh lo. Milai cun a lenglam thil an zoh, kei cun an thinlung ka zoh a si” (1 Samuel 16:7) a ti.\nA lenglam hmuhnak lawng in midang thu kan tthen a si ahcun an thinlung sungih mangbangza kan hrelh pang thei.\nMaw Bawipa thutthen kan zamrang tuk,\nA tamsawn cu hmuh thei lomi sungah a um;\nBaawipa, na diknak in hmuhter aw,\nA dikmi ah in hruai dingin.\nThinlung sung khi zoh le siar bikmi a si.


Nunau Pawhte Zoh Thatnak – Times Of Chinland\nNunau pawhte hi milai zokhal ih kan nunnak hrampi kan ti khalle a sual tuk lemlo ding . Nu’i pumsung ihsin kan suah veten kan rawl thabik a si ih kum 2 rori cu Nunau pawhte tii ringin kan nung.\nNunau pawhte hi nauhak le suak pek hrang lawngah a sunglawi lo ih mipa hmuahhmuah hrang khalah a rak sunglawi zet . Tlangval pawl khal in nunau pakhat ih mawinak le thatnak an zohfel tikah an pawhte an hlah dah lo ih an zoh ringring mi a si.\nCutluk in nunau pawhte hi mipa hrang a sunglawi ih mipa zate duh cio mi a si . Tuah cun nunau pawhte hi mipa hrang a sunglawi timen lawng si nawn loin damreinak cikhat a si tiin mithiam pawl in an hmusuak .\nGermany ram ih siibawi thiam Journal of medicine pawl cun Nunau pawhte hi mipa hrang ziangtluk in a tha timi an zirsuak ih nitin nunau pawhte minute 10 sung zoh ringringtu mipa cu a san a sau cuangih kum 5 sung damreinak a si ,tiin an phuang durdo .\nHitin nitin minute 10 sung Nunau pawhte na zoh ringring thei asile taksa sawizawi awknak minute 30 sung tuah ringring thawn a thatdan a bang aw ti a si .\nSiibawi Keren Weatherby ih kaihruainak thawn siibawi thiam hrekkhat pawl cun mipa 20 thawn kum 5 sung rori Nunau pawhte zohfelnak an nei ih minung 25 cu naunau bawhte zoh dah lo ih an ret hnu ah minung 25 pawl cu nitin minute 10 sung nunau pawhte an zohter ringring . Cutin kum 5 a kim tikah nunau pawhte zoh theupawl hi mizia cu hitin an hmusuak .\nPawhte zoh dah lo mipa pawl cu an cawr hniaphniap ih an tha a tha lo . Nikhat minute 10 sung pawhte zoh ringringtu pawl cu an virvat a thazet ih thisen sang an nei lo , an thisen fehdan a dikzet ih tha-naa an neih lo tlunah natnak in a tlak buai lo zet tiin an hmusuak a si . ( Knowledge Book )\nKhuk Le Kap Karlak Dum Tireh Dan


Ruahnak Ttha Lo A Si Maw? - Chinland Today Media\nDecember 30, 2009 8:43 am·0 comments\nCuruangah thinlung tak ngai le zumnak fel thawn Pathian cu naih uhsi! Mawhnak thinlung thianfaitermi le tidai thiang thawn tlengh faimi kan taksa pum thawn Pathian cu pan uhsi! – Hebru 10:22\n– Zekhariah 13-14\n– Thuphuan 21\nKhuahlan deuh ih lehpannak ah a rak zuam dahtu pa cu caan reipi daithlang in a um hnu ah ahlan ih cangvaihnak a rak tuah ttheumi kha a thar in a thok saal. Ni khatnak ah arms band malte le tlan in a thok. A thaizing cu arms band le, ding le to le tamdeuh in a tlan. Ni thumnak cu leknak tam deuh le peng hrek lai a tlan. Ni linak cun cangvaihnak nasadeuh in a tuah.\nCupa cun cangvaihnak tuah hi thil ttha lo a si ti’n a baang. Thawsam ko ih ka leknak in natnak i pek ih ka hrangah thil ttha a si thei lo a ti.\nThuanthu dang pakhat kan zoh saal hnik pei. Khrifa pakhat cu Pathian thawn an pehzom awknak a daithlang ti a thei aw ih, nitin Bible siar le thlacam a thok saal. Asinan, malte caan a hung rei deuh tikah buainak a parah a thleng. Himi pa in ziangti’n thu a ruat pei? Lehpannak zuamtu pa vekin a nitin Bible siar le thlacam hi thil ttha lo a si, a ti ve pei maw?\nThlacam le Bible siar hi thil ttha ngahnak dingah a si lo. Thil pakhatkhat kan cangter duh ruangah a si lo. Pathian kan thlunnak cu Jesuh thawn kan pehzom awknak ding lawngah a si. Thil ttha kan tuahmi in buainak in thlenter ttheu ko ding (2Tim. 3:12). Sikhalsehla Pathian Thu thlun in thil ttha kan tuahnak cu (Heb. 10:22) ziangvek thil a thlen khalah ruahnak ttha ringring a si.\nPathian thawn nitin caan kan hmannak,\nThlacamnak le Ca Thianghlim siarnak in;\nZiangvek thil thleng khal in tuarter thei dingih,\nPathian thawn in pehzom awkter ding.\nHngetkhohnak ih thu hrampi cu\nPathian Thu Bible siarnak le thlacamnak in a ra.


Long In Australia Ih Lut Tum Pung Sinsin - Chinland Today Media\nLong In Australia Ih Lut Tum Pung Sinsin\nJuly 1, 2012 11:37 am·0 comments\nAustralia ram lut tum tu long fate ihsin a ra tu nitin an pung ruangah Australia acozah cun a rorel innpi ah nasaten hitu a rel sal. Thlakhat sungih a ram sung ih long fate ih a lut tumtu mi 1781 an kim zo tiin Scott Morrison, mivai tawlrelnak ih thupuangtu cun a sim.\nA dang long fate pakhat Timor Tipi par ih si ra mi 41 phur khal Ashmore tikulh nitlaknak lamah an kai ngah ih mi 67 phur long fate dang khal Cocos(Keeling) Tikulh ah an kai hrih lai bet ti khal cun a sim. Hi long totu pawl an zaten Christmas Island ah ret lawk an si ding.\nAustralia rorel inn piih bawmnak diltu (asylum seeker) pawl tuamhlawm danding a tuahmi thleng dingih an dilmi a pom lo ruangah long pahnih a ramsung lut tumtu mi 100 lenglo in an nun an liam phah.\nHi tiih long fate ih Australia ramsung lut tum le bawmnak diltu pawl an pung vivo ruangah Prime Minister Julia Gillard cun thusuah tuah in bawmnak diltu pawl tlun ih an dan zohfel sal dingin ahleiih thiamsang pawl cu a ruat ih August 14 ni hlanah zohfel thluh dingin a fial cih.\nAustralia Kumpi Cun Beunakhawl 20,000 La Ding\nJulia Gillard Pa Thi\nPi Julia Gillard Ih Sawmnak Pu Thein Sein in Cohlang\nAustralia Ram Hrilawknak September 14 Ah


Fung Thanthling ih Thuanthu Roling - Chinland Today Media\nFung Thanthling ih Thuanthu Roling\nDecember 7, 2016 12:37 pm·0 comments\nJ-pianhmang nei, rong sen le var ih ttial mi fung thanthling khal hi Christmas can ih thil ceimawinak ah hmuh ringring mi pakhat a si. A mawi lawng si lo in a thawt fawn ruangah duh a hlawh cuang. Himi khal in thuanthu bulhram a nei ve.\nA thuanthu cu hitin a si.\nA tir ah a dingh mi fung thanthling hi J-pianhmang ih run cangtertu cu German miphun choir hruaitu pakhat a si tiah mi tampi in an zum. Zan khat cu an khawmawk lai ah nauhak pawl an thawmvang ring tuk ih, choir hruaitu khal ngaihsak lo in an um hai. Khrih suahcam hngilhlonak ih an khawmawknak ah awn-ai lo le cangvai lo tei’ um hai ding in, nauhak pawl cu fung thanthling sau le var a pe hai.\nKhawmawk lai ih nauhak pawl chocolate le thanthling tivek pek cu thil mawihmang lo a si ruangah, tuukhaltu ih kianghrol thawn bangrep ding in fung thanthling ih khatlam zim cu a herh ngawi. Cuti’n biaknaklam thawn pehparawknak nei ah a cang. Khrihfa biaknak ah Jesuh cu Tuukhal Ttha ah pom a si ruangah, kianghrol timi cu thil thianghlim ah ruat a si. Cumikianghrol cun naute Jesuh a va vehtu tuukhal pawl khal a kawhhmuh fawn.\n1847 ah Amerika Dingkhawm Ram, Ohio ramkulh, Wooster khua ih a ra vai luttu, thanthling ngaina zet German-Swedish miphun pakhat in Christmas thingkung a ceimawinak ah fung thanthling pawl a tar. Cumi cu rei lo te ah a rung lar cih.\nHlan cindan ahcun tuukhaltu ih kianghrol lawng hi fung thanthling ih kawhhmuh mi ah an rak ret. Asinan san thar ahcun pehpar mi tampi nei ah an run ruat vivo. J-pianhmang nei ih tuah mi fung thanthling hi Jesuh Khrih tarlangnak ti khal in ruat a si.\nFung thanthling ih rong var khi Khrih ih thianhlimnak tarlangtu a si ih, a ttial khin nun hlan pumpekawknak a tuah mi le Roman pawl ih Khrih an thawinak hriamhma ttial a kawhhmuh bang in, rong sen khin a thisen a tarlang ti khal in an ruat. A thak a tel mi fung thanthling ih rim khal khi hyssop kung ih rim thawn a bang aw titu khal an um. Hyssop cu Thukam Thlun san ah sual tlengfainak le nun hlan pumpekawknak kawhhmuhtu a rak si.\nChristmas Vancungmi pawl ih Thuanthu Roling


Ralhang Pawlin Laksawng An Pek Mi Nu Cu An Kil Ringring – Meifar\nRalhang Pawlin Laksawng An Pek Mi Nu Cu An Kil Ringring\nIrrawaddy, Kyangon khua, Sap Kwin vengsung ih um nunau Khin La Pyae Wun cu dalan picang a si ih USDP Party ruhkol khal a si. PDF pawl ih cangvaihnak thuhla cu ralhrang hnenah arak sim ṭheu, amai hohanak in PDF 2 an kaih ruangah ralhrang pawlin January 11, 2022 sun ah ting 30 cu laksawng ah an pe.\nJanuary 10, 2022 zan ah an vengsung ih um Thiha Zaw Electronics Shop ah mino pahnih in bomb an deng puak. Khin La Pyae Wun ih hohanak in USDP party pawl thawn mino 2 cu an kai ngah ih an vel ciamco. Khin La Pyae Wun in PDF 2 an kaih thu cu online parah a tarlang.\nTualsung mi pakhat in, “Khin La Pyae Wun cu USDP party ruhkol a si ih ralhrang pawl hnenah thuthup sim ṭheutu dalan a si. Vengsung mipi pawl an au ciamco ruangah ka va zoh ve ih mino 2 cu an rak vaw, an vel ciamco. USDP party le ralhrang lamtang pawlin an vel ciamco ih an thi zik te. Mino 2 an kaih thei ruangah ralhrang pawlin puai an tuahsak ih laksawng ah ting 30 an pe” a ti.\nCumi hnuah Khin La Pyae Wun cu ralhrang pawlin an kil ringring, an inn kiangkap ah ralhrang le an lamtang minung 20 hrawng cu sunzan in an duty. Tualsung mi pakhat in, “Kyangon khua cu dalan khua a si, an khua lut/suahnak ah ralhrang 10 le ralhrang lamtang pawl cu an duty ringring.\nAn khua ih um dalan pawl hi nunsimtu ding an um lo maw si ding langpau zetin an tlanlen rero lai. Ralhrang pawlin dalan ṭuan pawl cu misenpi hmuh ah laksawng an pe ṭheu” a ti. Irrawaddy ramsung ah ralhrang pawl an tam zet ih an lamtang pawl hnenah langpau zetin laksawng an pe ṭheu. Ralhrang lamtang pawlin PDF si lo khal an rinhlelmi pawl cu thudik loin an hek ih an kaihmi khal an um hnuaihni zo.\nTedim, Hiang Zing Khua Ih Umhmun Khuar Ralhrang Pawl Cu Tualsung Mipi Kilhimtu Pawlin An Va Kap Ciamco Ih 15 An Thi


2020 Election Thlir Sinnak by Pu Kap Thio USA - The Chin Times\nThe Chin Times > Lawrkhawm > Thlirnak > 2020 Election Thlir Sinnak by Pu Kap Thio USA\n2020 Election Thlir Sinnak by Pu Kap Thio USA\nTlangpar Miphun pawl hrangah can pawimawh tuk a si ih Chin ram khal ah Chin Party a si mi #CNLD ah lungrual ten funkhawmaw cio uh sih.\n#Kum 2010 ah Democracy dan vek in election a um ih USDP in nehnak a co. Himi kum ah NLD a tel lo.Bye-Election 2012 lawng ah a lut lai.Chin ram ah Chin Party a si mi CPP le CNP khal in MP tamnawn an rak co ve.\n#Kum 2015 election ah cun kawlram Mipi in ralkap nin le Pi Suhkyi ih Auhla ပြောင်းလဲချိန်တန်ပြီ..ti zum in NLD party ah Vote an burh thluh ih Cozahnak a co.Chin Party pawl cun nehnak an co lo.\n#Asinan, Kum 5 a kim zik cuarco ih election zik ih NLD party auhla pawl:1.2008 Dan hrampi kan rem ding.2.Remdaihnak kan tuah ding.3. Law &Order kan tuah ttha ding ti pawl cu hlawhtling pakhat hman a um lo.\n#Kum 2010 election ah NLD an tel lo. Kum 2015 ah NLD Vote burh thluh a sinan, an Auhla pawl an hlawhtlin lo hlei ah NLD cozah in #Tlangpar Miphun pawl par ih a lungput ah an lungawi lo na sa.\n#Cui ruangah kum 2010 ,kum 2015 election le 2020 election hi #khaikhin theih a si nawn lo. Politics a danglam thluh zo.\n#Tlangpar Miphun pawl khal Party tamnawn um culci mi kha Party pakhat ah an komaw thluh ve thlang ih Politics thli hran dan a danglam zet zo.\n#Central ah cun NLD party in MP a nei tam bik ding ti hi ka bulpak thlirdan a si ih Cozah tuah theinak ding khawp MP 333 lawng te a neihban zumlo cio a si.\n#Region/Taing pa 7 ah NLD in 80% ngah bang seh la MP 291 sung ah MP 230 lai a co thei ding.State/Pine pa 7 ah MP Seat 207 a um ih NLD in MP 103 a neh thei le a mah ten Cozahnak a din thei ding tinak a si.\n#Asinan, tuikum 2020 ah hi cun Tlangpar Miphun pawl in an mai umnak cio ah nasa tei ttan an lak cio ruangah NLD in MP 207 ah MP 103 (50%) nehnak a co thei pei maw? ti hi a si.A co thei an zumlo cio ruangah election result puan hnu ah Politics boruak a danglam zet ding ti hi zum cio a si.\n#Tlangpar Miphun pawl hrangah can pawimawh tuk a si ih #Chin ram khal ah Chin Party a si mi #CNLD ah lungrual ten funkhawmaw cio uh sih.\n#Zianglam khal le Mirang ih “No one can predict a politics” an ti bang in #hmailam thu thei cia #Zohman kan um lo ruangah rak thlir phawt cio uh sih.\n#Hminsin keimai bulpak thlirve dan a si e.\nPrevious Article October Thla Sungah Surbung Airport On Puai Tuah Ding; Video\nNext Article Malaysia Lock Down Sal Ding; Selongor, Kuala Lumpur le Putrajaya


Muidawh:Van Sui Chin nih’A single le single lo a rak phuan ve cang hi. – Onlinenungak\nMuidawh:Van Sui Chin nih’A single le single lo a rak phuan ve cang hi.\n1.A hmaisa bikah na hmin le na khua, na umnak, na nu le pa’i hmin le unau ziangzat nan si? Ans: Ka hmin cu Van Sui Chin ka si. Ka khua cu Chuncung a si. Ka umnak cu Thantlang a si. Ka pa hmin cu Pu Than Khuai a si. Ka nu hmin cu Pi Tin Cuai Chin a si. Unau Pathum kan si ih kei hi upa bik ka si. 2.Tu hi kumziat na si i kum ziangzat na si in hlasak na thawk? Cun hla teh na suah zo maw? Ans: Tuhi kum 22 ka si.kum 13 hrawng in hla cu ka sak zo nan thungai ten ka sak cu kum 20 ka si in a si. Hla hi fingkhat te lawng ka suah hrih.\n3.Na hla sak mi lakah ziang hla na duh bik i ziang hla in na nun a lo neh bik? Ans: Tu lai ka nunnak ah in neh bikmi hla cu Sym Lal Tha Chin Sangii ih sak mi Siibawi ti mi hla hi a si.\n4. Hla ah ziangvek style saw na uar zawng? Ans: Ziangvek hla hmuah hmuah hi sak cu ka sak theh ko nan keimah uar zawng cu Country Pop hi ka uar. 5. Hmailam ah ziangtin kekar zel na tum in sim theipei maw? Ans: Aww sim thei ko e…Ziangmi hna ka tuan khal ah Pathian hrang ah ka tuan ti lungput nei in nun karhlang zel ka tum .❤ 6. Pathian hnatuan dingah ziang mi a thupi in na thei?\nAns: Pathian hnatuan ding ah cun kan Thlarau thazaang cak ringring ding ah pumpek nak hi a thupi tuk ka ti.❤ 7. Nangmah hi na hmel le a tha si na Single na si lai maw ti hi mipi theih kan cak nasa ? Ans: Heee aww ka single ko\n8. Ziangvek mipa pasal dingah na duh? Ans: Pasal ding ah cun 1. Pathian duhnak a duhnak tum bik ah a ret tu. 2.Nu le pa vek in i dawttu le keimah i dawt vek in ka sungsang a dawt tu. 3. Caan upat le caan zoh a thiam tu. Nupi ding ah (1)Pathian duhnak zoh in innsungsang le fale a hruai tu. (2)Pasal te upat tu. (3)Pasal te hnatuan bawmthei tu. 9. Love Song hi sualah na ruat maw?\nZiangtin na hmu? Ans: Sual ah cun ka ruat lo. Sinan love song sak cu Thlarau lam thazaang in pe tu a si lo i cunah keimah nih cun sak ka tum lo.\n10. Pathian thu le hla in rawng na bawlnak ah ziang mi hmuitin nei in hna na tuan? Ans: Pathian hnatuan hi hnatuan lak ah hnatuan tum bik a si.Pathian hna ka tuan hi hminlang duh le larduh ah siloin Thlarau hlo mi pawl runsuak ding le Thlarau lam ah thazaang cak mi le Thlarau lam pialsan in a tluril mi pawl tundin ding hi ka hmuitin mi a si\n11. Gospel singer pakhat dinhmun in hnipuan hruk le ceiawk thu ah ziangsi na hmuh dan? Ans: Si…gospel singer kan si vek in mi zohnak ah a mawi lo deuhmi thilri hnipuan cu kan hrial deuh a tul ko. Cun kan ceiawk tik ah a tawkzawn thei in luantuk lo seh la ti hi ka hmuh dan a si. 12. Pathian hlasaktu dinhmun in ziang vek caan ah saw na lungawi bik caan in sim thei pei maw?\nAns: Aw…si Pathian hlasaktu dinhmun in hla ka sak tik ah Thiangthlarau nasa zetin a cangvaih i mipi nunnak a tham tik ah khin ka lungawi bik.\nCun hlasa tu nih hla kan sa thlacamtu nih thla an cam i a dam mi ka hmuh hna hin kai lawm bik 13. Soiselnak, dodalnak le relsiatnak na ton caan ah ziangti vekin na um theu? Ans: Soiselnak, dodalnak…ect ka ton caan ah zuam sinsin duhnak lungthin ka nei.Ka tha a sia lo. 14. Thlemnak na tawn tikah ziangtin na do neh theu? Ans: Thlemnak ka ton tik ah ka ton mi thlemnak sung ah pil lo ding ah lungfim tein thazaang thar ka la. 15. Kan Chin mi lungput hi ziangtin na hmu, rem tul le mawi na ti mi in sim thei pei maw? Ans: Kan Chin mi zate Chin State ih ummi kan za ten Hakha,Falam,Tedim ect…thleidannak hi um hlah seh la ti ka duh.Cule Chin mi cu kan lungput duhdawtnak le zaangfahnak kan neih mi hi a mawi ka ti\n16. Singers zaten lungrual tei kan um tlang theinak dingah ziang mi a thupi in na ruat? Ans: Jesuh Khrih nun kan nei taktak ah cun rualrem tein um thei lo nak ding lam a um lo. Ziang ah ti le Jesuh cu rualremnak a si Cun duhawknak le mah le mah sang tuk ih ret awknak hi hlon seh la rualrem tein kan um thei ding tiin ka ruat 🙏 17. A si cun a netnaka ah kan mipi hnenah thucah duh na nei maw? Ans: Duhdawttu mipi nan zate Pathian duhnak tuah hi kan duhnak tum bik ah ret in nunnak caanhmang ding in ka lo cah duh hai. Pathian in nan zate thluasuah lo pe hai seh.❤ *Caan in pek nak parah tampi Lungawinak kan nei. Pathian in lo hmang sinseh. Ans: Amen…kei tla ka lungawi tuk.Nan hna tuan mi par ah Pa Pathian in lo thluasuah hai seh.


TLANGVAL HUATSUAK AN KAI – Times Of Chinland\nHtohkyan zinsawm ah driver pakhat cu mi bur pakhat in an vel ciamco ih cui a veltu pawl cu kaih an sizo thu theih a si.Driver U Soe Than Myint cu mani sundir 12:30 hrawngah Htohkyan ih Ralkap thlanmual a thlen ah Mawtaw cu pit in a cawlve ih hmailam Mawtaw feh an cawlhsal ruangah a mawtaw Break phit in a cawl.Cuti hmailam mawtaw ruangih ding dutdo ih a um cu a sir fehtu Bike mawngtu cun ngaih loin a kawk ciamco.\nCutin an fehsal hnu Htohkyan zinsawm an thlen zawngah Bike 3 cun a mawtaw hmaiin an phit ih mi 5 cun an velh ciamco.Hiti mi 5 ih an velhnak in U Soe Myint Than cu a taksa thling le durh tamtak thawn Yangon khawpi Sizung ah an tuamhlawm rero ti a si.Cutin Police lam khal cun a rang theibik in a veltu pawl cu an zinzoi hnuah nazi 3 sungah an zaten an kaisal tiah theih a si.\nHi mi veltu pawl to mi Bike pawl hi licence nei lo lawnglawng an si ruangah an bike zate cun Police in an lonsak hnuah Licence nei lo Bike mawn thubuai le mi vel thubuai cu orhter in tuah Police kut ah an um a si.\nWEST BANK AH ISREAL PAKHAT THAH A SI


Ka Pa le ka rualpi thabik an ngaizawng aw, ka Pa in fa a raih... - The Chin Times\nCakkhai za thuanthu a si. Maria thawn kan rualpi awknak hi a rei zet thlang, High School kan kai lai ihsin a si. Ka unau vek rori ih ka ruahmi a si. Kan harsat can ah le kan riahsiat can khalah kan bawmaw ringring ṭheu.\nHmanseh Maria hin a inn lam ah thubuai a nei. A kum 18 birthday ah, a nulepa thawn an to aw ih an inn ihsin an dawisuak. Curuangah Maria cun ka inn ih ni reilote sung um dingin I dil.\nAnih cu ka rualpi ṭhabik a si, si e, a si rori. Zarh kar reilote sung cu ka pa in ka rualnu ih ei-in pawl le thil ṭul ṭukṭak pawl a pek sak thluh.\nNa hmu maw, ka nulepa hi, ka pa cu a hnaṭuannak company in a sinak an khaisang ihsi kum siar reilote hnu ah an ṭhenaw. Hmakhatte ah, tuihlan ih a hlawh zat hnakih let thum tam paisa a ngah ih cumi cun a ti danglam. Mawṭaw tharte tla a lei ih, ruahbanlopin fala mawite tla a hi mitmei bet.\nKa pai fala thar ka Nu in a hmuh le phei cun ka Nu in ka pa a ṭhen cih rori si ko. Tuisun tiang ah, ka pa in ka nui parih a thilti dan ruangah, ka ngaidam thei riai lo a si, ni khat hnu ni khat a ciangkuang lo, a ler deuhdeuh.\nNi khat cu kan lehnak ding thu ruangah hmun hla ih khualtlawn a ṭul ta riai. Zarh khat lenglo khual ka tlawn hnu ah ka ra tlung ih, inn ka thleng cu ka rualpi ṭhabik Maria cun mithmai pan siamsi ten I rak zoh ih, thu lo ruah lohli ding ka nei hokhaw tiah I rak sim.\nMizan I thilcangmi cu amak tuk zum hman na zum lo ding, tiah I ti. Na pa thawn movie kan zoh tlang ih wine tla mal lai kan in tlang, kan thuhla thuk sin in kan thei aw vivo, cucu si ko thilcang mi cu.\nZiang tikah, ziang thil cangmi cu, tiah ka sut.\nMaria cun “a ṭha e, tawkfang kan umtlang hnu ah, kan naihniam aw vivo si ko, a sinan a dang cu cipciar in ka lo sim duh lo mei ke, na pa si em mei, tiah I ti.\nE he, hi hi cu thil tenau men a si lo, ṭihnung thil a si. Ziangah tile Maria hin kan dung lai ah a tlangval hlun pawl par ih a thiltimi in a langter. Ni khat cu a Ha thlawngnak hrangah paisa a neih lo ruangah a tlangval pawl hnen ah dollar 1,000 cawi a dil.\nMifarahte a tlangval pakhat cun $500 te lawng a rak nei kherkher, a computer neihsunte zuar in angahmi paisa $1000 cu Maria a pe. Sinan Maria cu a Ha khal a thlawng lo, a hmaizarh ah a tlangval cu a paisa cawimi khal rulsal nawn loin a ṭhen daih. Cun a tlangval pawl a bummi thuhla pawl khal tampi ka thei lai.\nCuruangah ka Pa thawn ngaizawng aw ding cun ka duh hrimhrim lo. Ahleice in ka Pa in paisa tampi a nei timi a thei betbet fawn. Ka ti duhsan cu, Maria hi mifim hrawkhrawl paisa mit nei a si. A nulepa in an dawisuak hnu le phei cun sumpai lawnglawng mitmei ih khawsa a si. Ka pa hi a hmuibat mi a si bik ding.\nHui ha, a hmaizarh ahcun an ngaizawn awk thu langhngan zetin in sim ngaingai thlang. An ngaizawn awknak an lawm kual vel, ka Pai’ mawṭaw ṭha sport car hmang ta hrat in Los Angeles ihsin Las Vegas lam ah cawlh-um an va hmang tlang.\nAn ra tlung cu, Maria cun ka Pa thawi an thuhla pawl le an can hman dan pawl I ruah thluh. Casino game leknak ah $20,000 an hman thu, an hotel riahnak tla zan khat ah $250 a si thu pawl.\nNa pa hi a va lian lawmam ve, kha zatzat paisa a rak nei, tiphah in a ṭawng cu a cawl.\nAih, dawh ceu nu, paisa lawng duh, mi hlothlau tuk a si hi. Ka pai’ hnen ah ka feh vurvo ih, Maria hin na paisa lawng hokhaw a duh, nangmah taktak a lo duh lo, tiin ka va sim. Ka Pa cun “ka duat, na thinhar awhlah, ka thei thluk ko hokhaw, tiin I sawn.\nAwle, si tuk e….Immm. Maria hi ka lakah a rinum lo a si tin ka ruat thlang. Umnak neilo ih vakvai a si ruangah kan inn ih reilote ka rak umtermi asi nan, tu ah cun ka Pai hnen ihsin amiat hmuah hmuah a ngah thluh tum. Cubet bet ah, an pahnih lungkim thlap ih duh aw an si vekin kei hnakih thu neisawn vekin a cangvai sapbai. Keimah hman ih ka mawn dahlo mi ka Pai sport car mawṭaw mawi tak cu shopping fehnak men ah a hmang zekzo bet.\nAsinan vun dawisuahnak ding ah le tu cu a tlai tuk zo fawn. Ka pa khalin a duh lo ding ti ka thei. Asinan ruahsannak cu ka nei hrih lai. Ziangahtile ka Pa hi Maria vek thotho in miler deuh a si, ka Pa in Maria a kawk ding lawng ka hngak si hrih phawt ko.\nZarh tawkfang a liam hnu khalah an ngaizawn awknak cu a fehtluang vivo lai, Maria khal milian dinhmun ih a um cu nuam a ti aw zet. Ni khat cu ka hnen ah phur le thatho zetin a ra ih, “Ziang na zum, Ziang na zum? Na pa cu a hnaṭuannak ah a sinak khaisan sal a si ih tu cu financial hotu a si thlang, cui’ umzia cu a thlahlawh cu tu hngakih let in a tam ding” tiah I ra sim.\nAw lalpa leh…ziangtin saw ka pa in hivek fala a duh thei? Hi nu cu ei-dawk tu men a si, paisa lawng sisi a duh. Tawkfang zarh hnih hnu ahcun zumcia vekin Maria cun nau a run pai ngaingai.\nKa Pa cu um ngaihnak khal theilo in a hrum durdo, A si lo, a si lo, a si thei lo, thil cangthei a si lo. Thin hngirṭeu vansang in a um thlang, cui naute cu kum 18 a hung ti tiang a enkawl ih support a ṭul ti a hun theisuak.\nKa thinlung te cun, ka Pa cun a ci tuh rah a seng si ko, ka ti men. Asinan Maria cun mithnawm tiat hman hi dinhmun hi a phu lo. Kei cu amah zangfah in ka rak bawm, asinan anih cun kan sungkua in siatsuah tlun ah kan paisa in eidawk.\nMaria nau a pai hnu cun, kum 51 ih upa ka Pa cu a ra tawngin a ra hmu paih nawn riai lo. Ka Pa cu a ni hrangah a rak upa tuk ngai. Curuangah a nulepai hnen ah kirsal in an hnen ah a va um. Naute a vun neih hnu cun ka Pa thawn naute hrangah ziangzat pekawk ding ti an relcat.\nThinhar zetin ka Pa cu ziangti thu saw hitizawng ih nan lungkim tlang, tiih ka sutnak khal zianghman I let lo. Curuangah ka rualnu Maria cu cakuat in ka sut.\nAnih cun thla khat ah $14,000 pe aw dingin kan relcat, tiah I rak reply cih.\nAw lalpa leh… US ram ih hnaṭuan pangai pawlih hlawh hnakih lethnih in a tam sawn ual. Anih cu naute enkawl men lawng asi ual. A parah ka lungawi lo nasa. A ni ni in ka huatnak a luar sinsin.\nTawkfang ah Maria cu ka Pa ih paisa thlatin $14,000 a pekmi cu a duhtawk hrih cuang lo. Ka pa cu rak bumkual vel a tum, thla tin $25,000 I pek lo asile, naute hi ka hlawnhlo ding a rak ti. Hi ṭum ahcun ka Pa in Maria cu pindan sungah ko in cu zatzat ngen awlo dingin fimkhur le ralring zetin a dil.\nAsinan Maria cun paisa ka lo dil zat I pe ding maw, asilole naute in a tuar ding, tiin a sawn. Ka Pa cun a thupte in an biakawkmi pawl Camera in a rak record thup ih Maria in thil diklo a timi pawl awlten tazacuai theih a si thlang. Thla khat sung thawng a tlak men lawng si loin a fa khal a kutsung ihsin lawn a si vethung. Cucun ka Pa cun thla tin paisa a pek ringring a ṭul nawn lo.\nCuhnakin keimah in ka enkawl sak man ah ka Pa cun thla tin $10,000 I pe riangri sawn, anih cu a hnaṭuan ah a buai tuk fawn si. Kei le College kai lai ka si fawn, ka buai ve tuk ruangah nau ka kil man loih kan naute in kilsak dingin hnen-um ka la ih anih cu thla khat $3,000 ka pe. Cutin college khal tluangten ka kai thei ih, zanlam ah naute ka enkawl ve.\nKa naunu duhnung zet cu a Nulepa mihlothlau an si ko nan ka duhdawt thei nasa.\nVideo thawn rak zoh ve aw;\nHminsin: Hithu hi Audio in tuah siseh, website dangih post sawng kan sianglo.\nPrevious articleI Nahsiktu in Acid i burh ih ka Mit, Ka Hnar, Ka Hmai pawl ka hloh thluh…\nNext articleKa Pa in ka Nu phatsan in Fala nonal pahnih a kawp: Video


Falam khawpi sungih Laikumthar hman daan - Chinland Today Media\nOctober 24, 2008 4:54 am·1 comment\nFung Za Hlawn Khar | Falam, October 24, 2008\nFalam khuapi Lai Kumthar puai cu Falam Khuanu/pa hohatnak le ramsung ramleng ih Falam mi le sa pawl ih ttan laknak in 18 October,2008 (Sat) ni 8:00 z.g. ihsin thok Falam Town Hall pi ah tuah a si. Uktu lam in U Zaw Win, District Police Officer le TPDC Chairman pawl in thu tawi cahnak an nei ih Falam Khuanu/pa Pu Hrang Lawm in Lai Kumthar thu simnak a nei.\nFalam Veng tin ihsin Salai le Mai pawl in Lai thuam dawh phuntling thawn\nTtial Sungnu Laam,\nKuhcangpa le Sawmfaangte Laam,\nCe-re Tlawh Laam,\nRaal Neh Laam,\nVasir Laam pawl zoh khawh ih khop thei lo in an laam. Zing 11:00 ah zinglam program an ttiak. Tui kum cu hrin le hnam zawng in siloin Veng pawl in camcawhfung zuuk in mai ngah mi laam ciar lungawi ten an laam. Cun, an laam tik khal ah announcer in hrin le hnam hmin pakhat hman a saal lo. Cumi cu tuihttum Lai Kumthar ih a thawt hleicetnak a si ih mipi khal an hna a tlaak zet. Leitlun hmunkip ih Falam mi le sa pawl khal in tuih thil umdaan hi cawn cio ding ruahsan in ttuanvo neitu pawl in an tuahmi a si.\nZaan 7:00 ah Town Hall pi thotho ah Ramhla phuah le sak zuamawknak le modern Chin fashion zuam awknak, Lai thuam thildawh hmuhnak pawl ropi zet in tuah beet a si mipi in man pek ttul lo ten an zoh thei. Ramhla phuah zuam awknak ih lawmman a cotu pawl tla cu:\nSalai Biak Zam 1st (Phuah/sak)\nSalai Ngun Hoe Lian 2nd (Phuah/sak)\nSalai Lawm Cin 3rd (Phuah/sak) pawl tla an si.\nModern Chin fashion zuamawknak ih lawmman ngahtu pawl:\nMai Elizabeth Bawi Nuam Kim 1st\nMai Khin Khin Aye 2nd\nMai Cer Len Mawi 3rd\nTui ttum Lai Kumthar cu mipi an lung a awi thluh cio. Hmai kum ih Chin Phunpi ni ah siseh, Lai Kumthar Puai khal siseh hi hnak ih ropi sawn le ttha sawn ih tuah thei ding in mipi in an bei sei.\nTags: Falam Kumthar Fanger puai\non October 25, 2008 at 3:15 am\nSemnak kanlairam khawpi Falam Fanger puai ttum ah um ve se la ka duh zet nan,


Atufang Leitlun huap Mi Lar thar Myanmar Nute | Falam Online Media\nSocial media ih Lar ciamco hi thil olaituk a si lo. Lar duhin paisa cemliam ih Lar tum ciamco khal an tampi nan an Lar theilo. Miṭhen a si le Lar tum hran lo nan nikhat-hnih thil thu ih Lar ciamco an um.\nLar tum hran lo nan zingkhat thil thu in Myanmar ram fala nute pakhat cu February 2 thokin a Lar ciamco.\nA Lar ciamconak san cu February 1 zing i Myanmar rampi buai vutvo lai ah ziang thei loin a rak Laam dutdo ruangah a si. A Lam lai kan zoh a si le a dunglam ah rampi thuneihnak cuhtu ralkap pawl cangvutvo lai kan hmu thei.\nExercise instructor appears to unwittingly capture Myanmar coup in dance video https://t.co/Ozgy23Hvsp\nMyanmar rammi mitamzet cun Lar tum hrimin a tuah mi a si ti`n an soisel ih cuih soiselnak pawl cu social media ah hmuh ding a tam.\nHih thuthawn pehpar in a laamtu Khing Hnin Wai cun “ka FB rualpi pawl cun zuamawknak hrang ah timlamin Laam ka zir ṭheu ti an thei ciang. Mi tihrim le miziang siarlo ruangih Laam mi a si lo. Hmin thang duh ruangih ka tuah mi khal a si lo.”\n“Laam zuamawknak ding hrang ah hih hmun ih Laam ka zir ṭheunak thla 11 lai a rei zo. Cun, နေပြည်တော် cu bawi upa tamsawn tlanlennak a si tikah kiangkap ih mawṭaw sukso pawl cu pangai ah ka rak ruat men. Hivek dinhmun tiang soisel ka tuar ding ti ka theilo ruangah ka Laam lai video ka thlah mi a si” a ti ih tuhlan a Laam lai a record mi video ṭhenkhat cu a FB ah a thlah cih.\nFB account Intro ih a ngan mi vek a si le amah hi Ministry of Education ih hnaṭuan a siih Physical Education saya (PE Teacher) a si.\nFebruary 1 zing ih a Laam lai video cu Leitlunhuap in a Lar ih mainstream media theguardian, latimes tvk tiangin online ah an theh darh. Atufang, Twitter ah a trending hlei ah a video share sawngtu mipum million an luan a si.\nA Facebook account na zoh duh le hinah hmet : Khing Hnin Wai FB\n← CM Pu Salai Lian Luai cu a Inn suahsan dingin Thupek a si zo\nFalam Cozah Siizungpi ah Civil Disobedience movement nei thok tum →\nKayah CM hlun khal Meithal a kai thok zo\nMay 28, 2021 May 29, 2021 Ni Hnem Sung 0


KAN RAM LE ROHINYA - Chinland Today Media\nMay 30, 2013 6:22 am·0 comments\nTuini ah online thuthang cabik pakhat news.com pawl cun leitlun ih kaihhrem, nautat le vakvaibik (oppress tuarbik) cu Yohinya mipipawl an si tiah a tarlang salih Rohinya pawl cu kan ram (Burma) ih um an sivekin leitlun mithmuh ah kan ram cu a mualpho nasa in a lang.\nKan dung baihte khalah United Nations cun “the most oppressed people on earth” tiin a tarlang zo. Rohingya pawl hi kan ram daan hrampi 1982 ih an rem ah kan ram mipisinak ihsi rak hlawnmi an si. Kan ram ah kumzabi 8 hrawng ihsin an rak khawsa ve zo. Tu ahcun fa pahnih tlun neih khal sian an si nawnlo.\nTEXAS LAM NAN PAN TUM MAW?\nUS ih kan Chinmi hrangah Texas ih um hi thansohnak tampi a um thei ding a bang.\nRoy Orbinson, Joan Crawford, Larry Hagman pawl rak umnak a si ruangah siloin, US president pahnih Lyndon Johnson, Dwight Eisenhower rak suahnak asi ve ruangah siloin le George W Bush pitlinak khua a si ruangah siloin BBC ih a tarlang dan vek asile hnatuan tha a tam, thil man a awl, tax pek a mal ih hleiah nuntukhawsaknak dangdang ah state dang hnakin a nuam ih mi ra lu khal an tam vivo.\nMyanmar Ram Ih Rohingya Pawl Vote Pethei Sallo Ding\nWhite House security Țhat Lo Ruangah US Secret Service Director A Bang\nRohingya 200 Pawl Thailand Ihsin Kawlram Tlunter


Surbung Airport Thuhla Theih Ṭha by Steven R Sunthang | Falam Online Media\nJune 29, 2020 admin\t0 Comments Surbung Vanzam Tualrawn\nSurbung Airport tiin vanzam ṭumnak picang Chinram in kan neihthei hi lungawiza ngaingai a si. Hivek cangsuak thei dingin ruahnak, thazang, sumpai le mai` titheihmi ciar ih ṭan rak latu zate parah Pathian in thlawsuah lo vur hramseh.\nNavigational Aids test le Flight procedures tests an ṭheh thlang ding. Cutin, a ṭhabik le remcangbik Flight Procedures (Approach, Landing, Take Off & Departure Procedures) hrilfelsal ding a si.\nCui` hnuah Pilot zate thlun dingmi proccedures (documentation) ca in an ngan/pungsuai a ṭul lai. Cuṭheh in International Civil Aviation Organisation (ICAO) ih pekmi Airport Code (zumnak ah VYFL a si men ding) le, IATA Code khal ngah ṭual lai a si. Visual Navigational Chart & Jeppesen Chart tivek pawl tla tuah ṭul tampi a umlai. (Lai ṭong ih kan neih lomi pawl Mirang ṭongfang ka telh hnuaihni ih in rak theithiam hram uh).\nJune 26 ni vanzam thawn an test laiih Windsock (Thlitahnak) ka rak hmuhmi vek asilen thil hrang a nazet 15nm/h (27.7km/h) tluk a si. Navigational Aids thawn pehpar awin, Surbung Airport ih bunmi cu VOR/DME (VHF Omni-directional Range & Distance Measuring Equipment) a si. Falam kiangkap ih mero pawl hi Cumulostratus (ft 2000 -ft) le Nimbostratus (ruahsurnak mero) an si tlangpi.\nAirport leilung sanlam (Airfield elevation) len ft 6000 a si tikah, VOR/DME lawng thawn cun kum khat ah thla zianghmuah sung hman a theih ding timi a fiang hrih lo. Jeppesen in GPS chart in tuahsak thei sehla a ṭhasinsin ding. Duhthusam cun, Instrument Landing System (ILS) nei thei ding tiang kan zuam vivo a ṭul lai timite kan theihhngilh lo a ṭha ding.\nSurbung Airport kan neihthei hi Falam ti-aw pawl uan-awknak ding si loin, Chinmi zate hrang ṭhathnemmi Chinram ṭhansonak ding le lungrualnak ding sawn si hramseh. Pengdang rualpi pawl an lungawi ka hmuh tikah ka lungawi sinsin.\nCumi party, cumi pumpak ih thiltithei ruangah tivekin FB le Social media ah canganmi hmuh ding a um ruri ih a poizet. Thungaite cun, Chinmi pawl ih thuneihnak le an neihmi sumsaw ih tuahmi si loin, miphundang hnenih dilcop ih neihmi a si ti tla politician ṭhenkhat le hmin ṭhat rak cuh duh pawl in theithiam in tlawmlakdan tla thiam hai sehla thilṭhazet a si ding.\nDecember 2012 kum ih Thuthangca rak nganmi le mipakhat ih email in kuatmi ka run tar. Kan pa le san ihsin rak thok rero zomi a siih, tui` project tlamtlingnak cu NLD cozah kai hlan USPD sanlai CPP MP sanlai ihsin a si. Curualrual in NLD cozah ṭuanlai ih ṭhehmi khal a si. USPD, NLD,CPP le ziang Party hman ih rak tel lo Chin pacangṭha, Falam pacangṭha le kiangkap khawmi tampi ṭanrualnak/zuamnak, thlacamnak ih a ra cangsuahmi Pathian thlawsuah – Surbung Airport a si.\nzuk – Piang photography\n← TikTok app in iPhone hmangtu pawl ih DATA Fir\nBualRawn 22 tiat Siizung thawn Delhi in Covid -19 Do Ṭan →


US cozah in SAC ralhraang a mual phoh - Falam Online Media\nUS cozah in SAC ralhraang a mual phoh\nRakhine ram ih um Rohingya Muslim pawl buaihnawh thu thawn pehpar in UN thuṭhengzungpi ah SAC ralhraang an khing lai fangah, cuih thu thawn pehpar thotho in, US cozah in Myanmar ralkap cu phunhnam ciimit tumtu ti`n leitlun mipi theih ah a phuang.\nUS Secretary of state Antony Blinken in Holocaust Memorial Museum ah thuthannak a nei ih “US ram hin phunhnam/biaknak zawngih mihring ciimit tumnak voi 7 a um ti`n kan pom ih, tuni in voi 8 a um ti`n kan hminsin. Burmese ralkap pawl in miphun ciimit tum in mihring zate par ah sual an tuah rori ti`n kan pom” tiah a ti.\nUS cozah palai cun “Myanmar” timi ṭongfang aiah kum 1989 hlan ih Kawlram hmin a simi “Burma” timi ṭongfang a hmang hrim. Cumi ṭongfang cun Tlangparmi nuaineek an tuar cuang mi a khihhmuh tiah thuruat thiam pawl in an zum.\nAntony Blinken cun Kawl ralkap pawl in Rohingya an hrutfai tum dan le tuhlan ih thil thleng pawl a khaikhin phah ih “ciamciam khuakhannak thawn Rohingya an do” a ti.\nUS cozah hin Kawl ralkap sual a puh hlan ah Bangladesh ih um Rohingya raltlan 1000 lenglo thusutnak an nei hmasa.\nMipum 1000 sungih zaṭek 75% hrawng cun bulpak rori`n Kawl ralkap sungtel pawl in mi an that lai kan hmu an ti.\n“A hrek hnakih mitamsawn cun nupa sualnak thawn pehparmi suamawknak an tuah lai kan hmu tiah an sim. 5 sungih mipakhat in a burbur in mithat lole mi an hrem lai kan hmu an ti – Voilekhat ah mipum 100 hnakih mallo an that lole hriam an pu ter” tiah US cozah ṭuanvonei Antony Blinken cun a rel.\nUS declares Myanmar army committed genocide against Rohingya https://t.co/A1Eq7mDHia\n— Guardian US (@GuardianUS) March 21, 2022\nKawl ralkap pawl in 2016 ihsin thok, Rakhine ram ih sual an tuah mi thawn pehpar in US cozah in hremnak a rak tuah tam zo ruangah tuṭum sualpuhnak thulu hnuai ah a hranten hremnak an tuah tum lo nan, UN thuṭhenzung ih Kawl ralkap khingtu pawl cu $1 million ṭanpinak an pe tum hlei ah a thu zawngin a ṭuldan ih zirin ṭanpinak an pe tum tiah theih a si.\nUS cozah in Kawl ralkap sual a puh mi cu UN thuṭhenzung ih an khing nakah siseh, Australia ih thubuai an tuah sak tum mi le Kawl ralkap bawmtu ram pawl dawn kham awk nakah a ṭangkai ding an zum a si.\n← Kawlram Mipi ṭanrualnak zarah DJ hminthang pahnih Myanmar rat an ṭhulh\nCDF – Zanniatram an din thu ah “Thu dik Fel Fai” →\nOxygen cianglo ruangah Egypt Siizung ICU ih um Covid 19 mina an thi thluh\nMexico : Metro khuasung Tlangleng ziin ciim in Minung 20 nen that\nMay 4, 2021 Ni Hnem Sung 0


Danglamnak sungin Lungrualnak - Chinland Today Media\nJune 9, 2012 12:43 am·0 comments\nDanglamnak sungih Lungrualnak\nKannih khal Judah mi le Gentile mi, miluat le sal ti’n um hman nungla, kan zate hin cuih ruangpum pakhat sung ahcun Thlarau pakhat ih baptisma lami kan si.\n– 1 Korin 12:13\nMithiam zingzoitu pawl in leitlun huap ahhin a danglam awmi Chriatian hi a malbik in pawl (denomination) thawng riat lai kan um ding, an ti. Israel ram ih Christian mibur hrekkhat pawl cu thurin (doctrine) ruangah an tthekdarh aw thluh. Jesuh an phumnak thlaan hmun el awk ruangah Christian bur paruk lai cu taksa daan rori in an buai ciamco ih palik pawl ih remtthat ttul tiangin an um.\nHih zumtu pawl ih buainak le tthentthek awknak hin kan Pathian thinlung ziangtluk in a natter pei? Jesuh in thungai hramfak in a dungthluntu pawl pumkhat an si theinak dingah thla a cam (John 17:23). Christian pawl in pumkhat sinak kan neih thei lo ruangah leitlun ih thuthangtha kan sim le tetti kan khannak ah hmual a nei thei lo.\nPumkhat sinak ti tikah Bible thutak pawl cokpolh in pom tlang thluh ding tinak a si lo. Bible thutak pawl kan theih tlangih, pakhat ih duh hleicemi le thupittermi danglamnak pawl kha theih sak awk thiam ding le cohlan sak awk thiam ding tinak sawn a si. Rundamnak cu Pathian zaangfahnak laksawng a si timi cu Bible thutak a si. Biakinn sak daan ding a pianhmang le kawzaw phahmi ih a rong (color) tivek pawl cu mi bulpak ih duh daan a si. Pawl le kawhhran dangdang ih tthen awknak hi mal deuh sehla.\nChristian pawl cu hih leitlun ah Khrih ih ruangpum kan si. Cuih sinak dinhmun vekih kan tlin theinak dingah atu ihsin thok thlang kan ttul.\nBawipa, Thumthlak Pathian na sinak in Christian dang pawl thawih kan pawlkom awknak ah pumkhat sinak neiter dingin in bawm hram aw.\nBible thutak le mi bulpak ih duhnak thleidang thiam in mizapi lungrual te’n pumkhat si theinak dingah ziangti’n kan zuam pei?


Shiataw Peng Ah Acozah In Christian Biakinn Hmaisabik A Sak | The Chin TImes\nShiataw Peng Ah Acozah In Christian Biakinn Hmaisabik A Sak\nLAWRKHAWMthechintimesadmin - February 25, 2020\nZiangtin Chin Khawpi Ṭhawn A Rak Si (How Chin Capital Was Moved)\nChin Khawpi Ziangtin Ṭhawn A Rak Si By: Dr. Vumson Suantak (Hi simfiangnak ca hi Dr. Lian Hmung Sakhong ih cabu:...\nLAWRKHAWMthechintimesadmin - February 14, 2020\nLairam mawinak le mankhunnak pholang ṭhehtu Salai Tawna ih hla, My Birth-Place, မွေးရပ်ဌာနေ: Video\nKan Chinmi in Awnmawi khawvel (music world) ih micungcuang kan neihmi pawl lakah kan “Pa” bik a si mi...\nChin Newsthechintimesadmin - February 12, 2020\nKum 2020 Falam Run Inn Tlun Puaipi Ah Benjamin Sum Tel Sal Lo Ding\nKan rak hngakhlap zetmi, March 27 – 29, 2020 ih tuah dingmi, avei hnihnak Falam Run Inn Kum Puaipi...\nKaya ramkulh Shiataw peng sungih Tarida khua Christian biakinn cu ramri le tlangpar miphun thansonak lam zung in million 106 lenglo bomnak thawn a sak sak tiah theih a si.\nKan dung kum ah Kaya ramkulh acozah upa hrekkhat le tlangsuak palai pawl Tarida khua an feh lai ah pastor cun thuhla a thunlut ih cumi ihsin bomnak pawl an ngah thu Tarida khua pastor Moe Jet in simnak a nei.\n“Miphun tlangsuak palai U Aung Kyaw Soe, ramkulh acozah upa U Ți cu Tarida khua ah ra in ziangmi lo bom nan duh tiah in sut, kei in biakinn ka ti, hi khua in an sak thei lo, lo hnațuan an si, biakinn sak dingah an tlin lo ka ti, cutikah annih in cuti asile hngak hrih uh, Naypyitaw ih tlanghmun (hluttaw) thurelnak ih feh phah ah Nah-Tah-Lah tlangbawi kan tong hnik ding in ti, thla 7, 8 a rei hnuah nan ngah in ti, Tarida khua to dan le thuanthu pawl kan thunlut, kan thunlut hi kumkhat hrawng a rei, atu ahcun 2018 – 2019 budget sungah a um” tiah Pastor Moe Jet cun simnak a nei.\nRampi ihsin budget tuah ih biakinn saksak thuhla thawn pehparin Pastor Moe Jet in “himi cu ramkhel thawn zianghman a pehpar lo, biaknak hi a si ko, mi hrekkhat cu an mang a bang, rampi in biaknak biakinn a saksak, hi zatzat ting thawngtel in bomnak a pe tiah an mangbang, asina’n kannih Tarida khua dinhmun hi caan khat lai ih buainak nasatak (ျဖတ္ေလးျဖတ္) a thlen ah kan neih zaten kan suahsan, kan inn pawl an ur țheh, cui ramkhel dinhmun ruangah si ko ding kan zum hiti ih bomnak in peknak cu” tiah a sim.\nTarida khua biakinn le hmuan hrangah ramri le tlangpar miphun thansonak lam zung in Kaya ramkulh thansonak lam zung ih 2018 – 2019 budget ah million 106.596 bawm in Royal Country Development company in tender ngah in a tuansak tiah theih a si.\nKaya National Progressive Party (KNPP) in ramkulh level kah daihnak a tuah hnu Kaya ramkulh ah do-awknak a um nawn loih atu ahcun thansonak an tuan rero.\nTarida khua hi tlangpar ram a si vekin Thailand ramri thawn khal a nai-awk ruangah tlangparmi pawlih thansonak hrangah Nah-Tah-Lah in bom theinak a nei tiah tlanghmun (hluttaw) țuanvo neitu pakhat in a sim.\nTarida khua cu Shiataw peng sungih um a siih Kaya miphun pawl umnak khua a si vekin tlanglak loram thlo in pum cawm aw mi an si. An khua hi inn 80 hrawng an siih Christian biaknak le Țun-khan-daing biaknak zumtu tin khua khat ah rualrem ten ummi an si. Ref : DVB\nPrevious articleThuthang Diklo ih suah ruangah MNF cun Vanglaini a khing tum; Video\nNext articleMyanmar ralkap in ramsungmi 7 an that\nthechintimesadmin - February 14, 2020\nKan Chinmi in Awnmawi khawvel (music world) ih micungcuang kan neihmi pawl lakah kan “Pa” bik a si mi Dr. Salai Tawna ih “My...\nthechintimesadmin - February 12, 2020\nKan rak hngakhlap zetmi, March 27 – 29, 2020 ih tuah dingmi, avei hnihnak Falam Run Inn Kum Puaipi cu tufang kan leitlunpi ih...\nUS President Donald Trump Hnaṭuan Suah Tum Thuhla ah Nehnak A Co Sawn Riangri\nthechintimesadmin - February 6, 2020\nTuizing khawvang zawngah khan US Senate cun Trump cu 'Sual Nei Lo' tiin an vote. Cutin President Donald John Trump cu a hnaṭuan ah...\nthechintimesadmin - February 5, 2020\nLairawn Myangsone ihsin peng 3 hrawng ih hla Lo thlam ih riak Salai Lal Tan Pui, kum 23, nam thawn sat thattu cu February...\nLAWRKHAWM thechintimesadmin - February 25, 2020\nChin Khawpi Ziangtin Ṭhawn A Rak Si By: Dr. Vumson Suantak (Hi simfiangnak ca hi Dr. Lian Hmung Sakhong ih cabu: Chin Ramkulh Khawpi timi ka...\nLAWRKHAWM thechintimesadmin - February 14, 2020\nChin News thechintimesadmin - February 12, 2020\nNEWS thechintimesadmin - February 6, 2020


Burma Ram Feh Dan Ding Part 41 - Chinland Today Media\nBurma Ram Feh Dan Ding Part 41\nRangoon I Falam Pawlpi Hmailam Hrang Ah\nU le nau pawl,hi cahram ka ngan ding ah hin tampi ka ruat aw aw.A hmasa i in theih pi ding ah,tu fang ah Falam Pawlpi hi ziang tin nan feh pi,zo pawl in an ho ti ka thei lo.Cui ruang ah himi ka ngan mi hi zohman ka sawi sel si lovi,hmai lam hrang i feh dan ding ah a tthat pang ah ti in in ruah sak uh tiin zangfah ka lo dil.\nKan Laimi hrang,kan Falam Laimi hrang ah cun Rangoon hi a thupi ring ring ding.Nepidaw a thupit khal ah Rangoon cu a thupi ring ring tho tho ding.Cui ruang ah Rangoon hi kan lai muril,kan hmunpi bik a si tho tho vi,kan mi le sa pawl i tthanso nak ding khal ah Rangoon cu a thupi law law ding a si mai.\nRangoon ah Falam Pawlpi ti a um i,ziang ti vek in hna nan tuan ti ka thei lo.Cumi pawl in tha ten an lo hruai ko ding.Tui ka ti duh mi cu,kan ram khal a tha vivo ding i,tui hnak i tthanso khal kan tum a tul.Cumi tikah Falam Pawlpi hi in hruaitu bik i kan hman tlan dan ding kan ruah a tul ta.\nRangoon cu a tum tuk i,Falam Laimi pawl khal tu ah cun 2000 hrawng cu nan um em ding i,cumi pawl i tul nak lo ngaihsak thluh ding khal a har zet ding.Ziang ah ti le Pawlpi I President le Secy. pawl khal mah te i hna tuan poimawh nei cio an si ding i,an nih hrang ah 7 hour day i siar in thla khat ah ni 3 ( 21 hours) ni 4 (28hrs.) hluan lo pawlpi hrang i can pek a theih lo men ding. Pawlpi tichak le kan duh si,hna tuan vutvo tu le kan hai si.cu ti a si ruang ah hi tin ti tlang thei seh la teh.\nFalam Pawlpi i OB pawl kha cu an thupi law law ding i,cui tlun ah full time staff pakhat,kum 30-4- kar lak mi,ca thiam,mi taima.mi fel,mi zangfah nei,sum le pai khal i rinum, mi pakhat cu hlawh pek in ruai thei seh la.Sum a tul tam zet ti cu kan thei thluh mai ding.Cupa in ziang a tuan ding ti ruat tlang seh la.Damlo sizung i um riah pi tul an um le,zan hnih thum na na na cu a riah pi ke,a can cun thla khat ah zan 7 lai cu sizung i riah a tul ke.Cu pa cun President le Secy. pawl thawn an tuan tlang ding i,Laimi mi harasa,thubuai nei ti vek tla bom thei tawk in a bom ding.\nCule Falam Pawlpi huaihawt nak in mipi thanso nak ah thla 3 vawi khat maw,thla 4 vawi khat maw seminar tla tuah a si ding i,cu nah cun mi 50 tal kai thei seh la,hi nah hin thanso nak pawl,a tul mi theih kau nak pawl,harhdam nak pawl tla sim a si theu ding.Hiti vek khal ah kan full time staff cu a thahnem zet ding.Kan pawlpi staff hin thlakhat ah ni 20 tal cu full time in a tuan ding.\nHimi staff hrang i sum le pai ngah nak ding ah cun tui third country i um kan Laimi duhdawt tu pawl in sum nan thawh kei,thla khat ah $100 a ra thlen thei cun Rangoon i um Laimi pawl i thawh dingd mi pawl thawn kan cawmaw thei ko ding.\nCule office kan nei ke maw nei lo ti le Rangoon i Falam Pawlpi in ziang dang a tuan ding ti pawl cu ni dang i ngan leh ding ah ruat seh la.


WonderFox Video to Picture Converter v1.1.0 Download + Serial key | dyanddi\nHome / Document - Converter- Editor / Manage- resize- compress- convert- create copies- import-organize photos / Photo Graphic / Video Converter / WonderFox Video to Picture Converter v1.1.0 Download + Serial key\nWonderFox Video to Picture Converter v1.1.0 Download + Serial key\nTRB Blogger 3:46 AM Document - Converter- Editor , Manage- resize- compress- convert- create copies- import-organize photos , Photo Graphic , Video Converter Edit\nWonderFox Video to Picture Converter v1.1.0\nVideo ih sin, zuk ih thleng duhtu pawl hrangah, WonderFox Video to Picture Converter software hmang in thleng theih a si. A duhtu cun a hnuai ah download link a um.\nTathim nakah video film mawi deuh si maw, kan zoh tikih himi cu, zuk in um thei sehla ka duh nan titu khal kan um phah ko ding ka zum. cumi video kan zohmi kha zukah lak kan duh a si le, fiangzet in himi software hmang in, ka rawn tarlang duak ding. a tawi zawng in.\nA hmai sabikah himi WonderFox Video to Picture Converter software hi download ka tuah ih, Install le serial number pawl ka thun theh in, himi software cu ka nei ngah. ka neih ngah mi cu, ka ong ih, a tlun ih Open tinakah ka hmet ih, video ih sin zuk ih ka thleng duhmi kha ka la.\nKa lak theh in, a hnuai vorhlam ih Run tinakah ka hmet. Run tinak ka hmet mi ih, a rak langmi ah, To Folder tinakah ka hmet leh ih, save nak folder Tthaten ka tuah ngah hnu in, Run tinakah ka hmet leh ih, malten in ka hngak hnu in, ka save nak ah ka lut ih, video ih sin zuk ih ka thleng duhmi cu. zuk kul hrawngah a cang. video kha a sau le, zuk khal a tam ding.\nKhati hmuah in siseh la, keimah ih himi WonderFox Video to Picture Converter software hmang in, ka rak thleng dan cu!. a thuhla hi, sim rero le, mi a ning thei, cunah kha ti vialin tawk hrih seh.


Ram Sung Officer Pahnih Thuthup Phuan Ruang Ah Thah Ding In Daan Tat - Chinland Today Media\nRam Sung Officer Pahnih Thuthup Phuan Ruang Ah Thah Ding In Daan Tat\nJanuary 8, 2010 9:52 am·0 comments\nYANGON (AFP) – Kawlram ih Acozah office hnatuan pahnih cun Kawlram le North Korea ih thuthup neihmi raltlan media pawl hnen ih an phuanthup ruangah kaih an si hnu ah thah ding in Kawlram court cun an thuhla a rel sak a si.\nThah ding ih daan an tatsakmi Win Naing Kyaw le Thura Kyaw hin acozah daan ih sianlomi acozah thuthup, zuk le video pawl internet in siseh hmaitawn in siseh an phuang (leak) ter ruangah Acozah hnatuan rero lai an si cing in thah ding ah an thuhla relsak an si. Win Naing Kyaw hi liamcia caan ah ralkap hotu a si ih a rualpa Thura Kyaw khal ministry of foreign affairs ih tuan a si.\nAn rualpa hmin nganlo pakhat cu kum 15 sung kawlram thawnginn sebik ih tarlan mi lak ih pakhat Insein thawng inn ah thlak a si ding. Atu ah Insein thawnginn ah misual hleice cuang pawl za lenglo an um thu khal an tarlang a si.\nMi Na Taih Pang Khal Le Thuphan Na Sim Thei Lo Ding


Paing Phyoe Thu In, “Dothlennak Ah Kan Neh Hlanlo Inn Ah Ka Tlung Lo Ding” A Ti – Meifar\nKum 31 mi Paing Phyoe Thu (Victoria) cu Myanmar lemcan thiam le model hminthang zet pakhat a si. Yangon khawpi ih um a si, 2017 kum ah Myanmar ramsung ih lemcan thiambik laksawng Academy Award a ngah.\nRalkap in Myanmar ramsung thuneihnak an lak veten lamzawhnak ah a tel, lamzin par le online sung ihsin ralkap cozah cu a dodal. Curuangah April 2, 2021 ah ralkap pawlin kai dingin pukmah 505 (a) hmangin thubuai an orhter, hmunhimnak ah aum zo ih aumnak hmun ihsin ralkap pawl cu a do rero lai.\nPaing Phyoe Thu in inn lam tlung ding lawnglawng ruattu pawl cu a zahpi ih “Dothlennak ah nehnak kan co hlanlo inn ah ka tlung lo ding” tin a facebook cahmai ah a tarlang.\nPaing Phyoe Thu (Victoria) in, “Kan tuarnak lawng kan ruat ih thu kan ruatsual. Inn ah hnangamten ka umsal thei kem maw, ka innsang pawl thawn kan tongaw sal thei kem maw. Ka hna teh ka ṭuansal thei kem maw, ṭhenkhat cu an nunnak an hlan zo.\nṬhenkhat cu ramlakah an um, ṭhenkhat cu ziangkim tlansan in meithal an keng. Ṭhenkhat cu thawnginn sungah an um, inn an tlung thei nawn zik lo. An innsang pawl thawn an ṭhenaw thluh zo, an duh zet mi an hna khal an ṭuan thei nawn lo ding tiih ruattu pawl cu ka lo zahpi tuk. Mi phatsantu cu ka si thei lo, dothlennak ah nehnak kan co hlanlo inn ah ka tlung lo ding” a ti.\n“Kum 5 Te Tal Cu Lal Ning La Kan Ram Cu Leitlun Ram Thangso Cazin Lakah A Telve Ding”


Falam Ram le Miphun Damnak Hrang Thlacam - Chinland Today Media\nFalam Ram le Miphun Damnak Hrang Thlacam\nMay 21, 2009 5:25 am·3 comments\nFalam|21 May 2007\nFalam Ram le Miphun Damnak hrang ih thla camnak cu Surbung tlang (Zion tlang) ah May 6-9 tiang tuah a si ih thlacamtu mipun 138 le steward 5 an tel thei. Himi thlacamnak a hotu bik hi Evan Bawi Lian Thang le Evan Joseph Hal Luai pawl an si. ( Zuk: Falam Khawpi, Phun Zam )\nThalcam thupi pawl cu Falam mipi thlarau lam ih kan tthang harh theinak ding, hmundang zaal Falam misa pawl hrang, ciicin thlaithlaknak le sumhnam zuatmi pawl hrang, Falam mi pawl fimthiamnak lam le harhdamnak lam hrang, Falam khuapi tidai meisa a ngahtthat theinak ding tivek in 20 lenglo a um.\nFalam Townhall pi remtthat\nA voi 11 nak CUSF Falam ah\nSurbung tlang ih caan an hman ttheh hnu ah May 9-17 sung Falam townhall pi ah siseh, May 18-24 sung PCM Vengpi biakinn ah siseh Evan Joseph Hal Luai hmang in zirhnak pehzom in caan an hmang.\n“Ahlan ahcun pumpak mimal in siseh, bur tete in siseh ram le miphun hrang thlacam cu an rak um ko ding nan, rampum huap in cu a tu hi a hmaisabik a si ding ka zum. Dec 31 2009 ihsin Jan 3 2010 le 2010 April sung khal ah dam ten kan um a si le tu vek thotho in caan hmang ding in kan tumtah a si,” tiah Evan Joseph Hal Luai in Buannel asim.\nFalam zato hotu U Sein Hlaing In Nawhthuh Ei : Update\nMobile SIM Kyat 5000 Man Hakha Le Falam Ah\nFalam Leikak Ruangah Tlawng Inn Ṭhawnṭul; Zirhtu le Tlawngta Harsatnak Tuar\nLEITLUN HUAP MINUNG IH ZALENNAK THUPHUAN SUAH\nTags: Falam, Thuthang\non May 21, 2009 at 7:14 pm\nPathian in kan Falam ram le kan Falam miphun thlaw in suah sinsin hram seh!\nKan Pa Pathian hnen ih kan au mi aw hin kan Miphun pi in ti dam theh ding ti zum nak thawn…\non May 22, 2009 at 1:24 pm\nPathian in, kan Falam miphun hi a thunung hal tu si dangah bawngmal in sawm hramseh!\non May 23, 2009 at 11:15 am\nRam le miphun cicin thlaithak thurel vek cu a tisa hnatuk, a thlarau lotuk ti ih a ruahnak ihsin thlacamnak sung ih telh thei tiang dinhmun kan thleng cu a lungawi umtuk.\nHih thu hi kan ramharsatnak (Zinghnam Paam) in in sim maw silole ziangdang theihnak in in sim. Asilole fiangten kan theifel ngaingai maw ti pawl cu suh ding thu an um hrih ko ding.\nZiangkhal sile Pathian in a sersiammi Ram, Miphun le kan Nunphun sinak pawl kilkhawitu ding ah Laimi in ret tihi kan mipi in thei sinsin in thlarau sinak khal ah Kapkhat hrang lawng ruahnak ihsin kan nun, damcah lai hrimhrim ah thlaraumi kan sinak hmang sintu le Kan cicin thlaithlaknak le kan ram himdamnak pawlkhal telh huap thehtu thlaraumi diktak si thei ding ah Lam in hruai thoknak sangkaa pi si hramseh.\nHminsin: : Thingkung hrampi thu le Cicin thlaithlak thuvek rel cu a tisa tuk ti mi aw tamzet ka thei ruangah tuitum ih an thlacammi zoh in Zinghnam pawl in in thangharh tiah ka ruah ruangah ka run tarlang mi asi.


Zumnak le Huham ih Khat - Chinland Today Media\nZumnak le Huham ih Khat\nJanuary 24, 2012 2:26 pm·0 comments\nPathian in a thluasuahzetmi le cahnak huham thawn a khat mi Stefen in misenpi lakah khuaruahharza le hmuhsaknak maksak tampi a tuah. – Tirh. 6:8\nBible Siar Ding: Luke 4:1-19\nKawhhran hmaisalai caan ah, Pathian hnattuantu ding zate cu Thlarau Thianghlim thawn khatmi si a ttul. Bawipa ih hnattuan sunglawi ttuan thei dingah a maksakbikmi tlinnak cu Thlarau Thianghlim thawn khat hi a si.\nStefen cu “zumnak le Thlarau Thianghlim thawn khat” a si (Tirh 6:5,8). Pathian cu Stefen nunnak sung ihsin a phuanglang aw ih amah cu mikip ih hmuh theih le siar theihmi thutak hmuhsaktu cakuat ah a cang. Amah cu rinnak in a khat! Ziangtik hmanah rinhmainak thawn thu a sim dah lo. “Cumi cangsuak dingih duhnak ka nei” asilole “Pathian ih rem a ti a si ahcun” tivek ih a rel dah lo ih, “sisehla” timi an nei lo. Cuhnak in anih cun, “Cumi cu a cangsuak rori ding,” a ti. A si thei lo ding timi ah anih cun thla a cam ih, “Cumi cu tuahsuak in a um ding,” a ti ngam. A au tikah phardawl cu an khai aw. Pathian in cuih rinnak cu Khrih sung ihsin in pe a si. Zumlonak le vaivuannak ti pawl cu kan sungah um lo dingin kan raalrin a ttul.\n“Stefen, Pathian in a thluasuahzetmi le cahnak huham thawn a khatmi in misenpi lakah khuaruahharza le hmuhsaknak maksak tampi a tuah (Tirh. 6:8). Thlarau Thianghlim cu Stefen ih nunnak hmangin mangbangza a tuah, ziangahtile Pathian a zum ruangah a si. Pathian cu A Thu a zum ngamtu pawl hnenah a umpi ringirng a si. Ziangtinkim hi a cangsuak thei thluh, ziangruangahtile Stefen ih nunnak sungah Thlarau Thianghlim in a ceencilh ruangah a si.\nStefen cu Thlarau Thianghlim thawn a khah ruangah Pathian in a tumtahmi pawl cu a nunnak hmangin a famkimter. Pathian fahniang pakhat cu Thlarau Thianghlim thawn a khah tikah a thinlung hmutu Pathian in Thlarau ih a ruahmi cu ziang a si ti a thei; ziangtintile Pathian duhzawng in a mithiang pawl hrangah Thlarau in Pathian hnenah in dilsak a si (Rom 8:27). Anih cun kan nunnak in a hiarhaal ih meihlio bangih a alh lai hlan lo kan sunglam ah hna a ttuan. Ziangti’n ka thok ding ti kan theih lolai ah Thlarau Thianghlim cu a hnattuan a thok. Thlarau Thianghlim cu kan nunnak sungih zalennak kan pek asile kan thlacamnak in ngaisang ding. Thlarau Thianghlim sungih thla kan cam asile Pathian kan lakah a phuanglang aw ding a si.\nStefen cu Thlarau in fimnak a pek ih a ttong tikah zohman in an el thei lo (Tirh 6:10). Thlarau in kan khat asile fimnak kan nei ding.\nRinnak ih khat zumtu cun ruahsannak nung a nei.\nKhuitawk In Ka Thok Ding?\nBawipa Zaanriah Thluasuah


Notice: Undefined offset: 1 in /home/s3c9u46js9mw/public_html/wp-content/plugins/xcalendar/xcalendar.php on line 26\nNotice: Undefined index: post_type in /home/s3c9u46js9mw/public_html/wp-content/plugins/xcalendar/xcalendar.php on line 219\nNotice: Undefined index: post_type in /home/s3c9u46js9mw/public_html/wp-content/plugins/xcalendar/xcalendar.php on line 227\nVantualrawn,Ramthlo khua Bawhlung puai hrang bawmnak | GFYO\nVantualrawn,Ramthlo khua Bawhlung puai hrang bawmnak\nPosted on July 10, 2011 May 24, 2016 by admin\nChinram cu tulai fang ah fuurpi asi ih hmunkip ah lehpan nak tuah in caan an hmang rero laifang asi. Mino pawl hrang ih thanso nak leh harhdam nak hrang asi ve mi bawhlung lek nak cu vantualrawnveng,Ramthlo ,Falam peng khal ah zuam awk nak phun in antuah rero, Atui tum an lek nak hi atum 3 nak asi thu Chin World ih ramsung kan palai hnen in thuthang kan ngah.\nRaamthlo khua an mino hruaitu Salai Cung Thawng Lian ih sim daan ah “ lehpan nak kan tuah duh nak asan pawl cu bawhlung lekthiam nak lam ah sang sinsin ding, lehpan nak lam lawng silo in nuncan ziaza lam khal ah thianghlim felfai vingvo thei ding, mah khua sung lawng silo in khuapi lam tiang, Ramtthen leh Ramkulh ai awh tiang mithiam pawl phorhsuak vingvo thei ding ti le khuate um mi leh khuapi um mi um tlan daan (nuncan,ziaza,thuruat tvp,…) bangraan ten thangtlang thei nak ding hrang ah tuah asi ” thu arel.\nAn team hmin pawl tla cu Senhri , Faizong, Chokhlei, Bingbi pawl an si ih, neta ah cu an khua kiang kap pawl thawn lek tlang ding in saduh anthat zet. Team khat ah mipum 25 an um ih an hotu pawl cu Pastor leh rinsan mi upa pawl an si.\nAn mino hruaitu ih sim vingvo nak ah Ramsung le ramleng um Falam mino pawl ih din mi GFYO (Global Falam Youth Orgnization) nih sumpai leh tha zang pek nak cakuat an ngah thu leh Falam khawsung ih sin rinsan mi mino pariat (8) thawn July 10 2011ni ramthlo ah an tawng awk thu , hmailam thanso nak hrang thunuam an rel thu leh zanriah an ei tlang nak thu pawl cu lungawi zet leh tha tho zet in arel .\nPosted in Cangvaihnak.\n← B.E.H.S (1) Falam Tlawng Fehnak…\nFBCY Football Team hrang Bawmnak →\nCopyright © 2016 — GFYO. All Rights Reserved


British Milian List ah One Direction - Chinland Today Media\nOctober 24, 2013 6:19 am·0 comments\nBritish mi kum 30 hnuai lam milian phosuah lakah Boy Band lar le hlawhtling ONE DIRECTION cun hmaihruai!\nHeat cancinbu ih atarlan dan in, One Direction hi kum 30 hnuaiah a lian bik ih. Pahnihnak ah Harry Potter lemcangtu Daniel Radcliffe a si. DANIEL hi nikum ah cun pakhat nak a si. One Direction hi a mimal len dan in tuahlon, an bend len dan in a si. An len nak hi £mtd59,33 zet a si.\nHarry Potter thar suahding um nawnlo hmanseh Daniel Radcliffe hi movie khawvelah a hmin a rat ser zo ih sum khal a nei tentawn nasa. A len nak hi £mtd 56,18 zet a si. Top-5 ah Robert Paltinso, Keira Knightly le Emma Watson pawl an tel.\nTeltha lakah DJ Calvin Harris cun £mtd 22.2 anei ih, Model Rosie Huntinglon Whitely cun £mtd 5.63 a nei ih, hlasakthiam Jessie J khal in £mtd 5.68 lai a nei, The Amazing Spider man cangtu Andrew Garfield cun £mtd 5 a nei.\nLennak puang nasa bik tu cu The Great Gatsby ih cangtu nu Garey mulligan a si. Kum hmaisa ah 19 nak a si ih, tuikum ah cun top 10 ah a un zo. Mi pakua a ron lan so, pa 2 nak cu Actor Acron Taylor-Johnson si in 16 nak ih sin pariat nak ah a kai, mi pariat a ron lan ve ..\nTOP-5 PAWL SUM NEIH DAN\nROBERT PALTINSON (£44.16M)\nEMMA WATSON (£27.93M).\nJennifer Lawrence In Emma Watson Hmai Ah ‘Beng’\nJennifer Lawrence Zuk cun A Film Cang Tiang A Hnaihnok Ban Men Thei


Nunau A Pawngsual Ih A Serh Ah Arak Keu Sak – Meifar\nNunau A Pawngsual Ih A Serh Ah Arak Keu Sak\nEngland, Manchester khawpi ih um mipa kum 36 mi in an vengsung ih um pitar kum 60 mi a sualpi. Brian in fate 3 anei zo. Zantlai hnuah nunau kum 60 mi tei inn ah ava feh ih nan innhnen tei ka si, ekinn ka lo hmansak lawk ding tin a bum.\nNunau kum 60 mi cu amahte ih um a si ih zan ihnak kor arak hruh zo, a uico pawl khal an riahnak ah arak khumlut zo. Cutin ekinn hmansak ding vek ih aum hnuah nunau cu a ihkhun khan sungah a dirlut ih a sualpi.\nA sualpi laiah thil a phunphun a tuahpi ih a serh a fawhter laiah a keu sak cu naa a ti tuk ih a hmai ah a thong ciamco, a khabe ruh khal a kiak thei. Nunau cu zianghman thei loin aum lawk, a lungfim hnuah Brian cu arak um nawn lo.\nNunau cu vengsung inn pakhat ah ava tlanlut ih thisen thawn aum ruangah palik pawl an ko lohli. Siizung ah an fehpi ih a hliamhma pawl cu an tuamhlawm, thisen DNA pawl an zohdik hnuah mi pwangsualtu Brian cu an kai ih kum 18 sung thawngtla dingin a thu an ṭhencat.


A Thar Hnakin A Ttha sawn - Chinland Today Media\nNovember 19, 2012 10:47 pm·0 comments\nBible Siar Ding: Saam 23:1-6\nKa thazaang a tlungter saal ih\ni tiam cia vekin lamzin dingah i hruai.\nA liamciami kum maltelai ah, kum sawmriat a rei zomi a sen-pawl rong zuk rin lopi in ka hmu ngah. A zim tete pawl an ttet thluh thlang, a lai ah a kil le kil in x vekin a kekkuaimi rin a um, ih tidai formi in zuk cu a malhter thluh. Cuih zuk pakhat te lawng cu kan innsang ih kan neihsunmi ka pasal ih a pi in a ret tthatmi innsungsang zuk a si. Zuk remtu pa hnenih kan va feh ttum ah cuih zuk cu in rak pek saal, ih a thar hnakin a ttha sawn.\nNang le kei tla cuih zuk vek kan si ve men ding. Pathian hmai ah sualnak ih siatsuah neekneekmi, ttet hnelhni le rop ttiamttiam tla kan si thei. Mi ih tisiatnak ruangah a kekkuaimi kan si thei ih khui ah ka feh ding ti hman thei nawn lo tla kan si thei. Colh caan malte le duhdawtnak malte ruahsan in hmailam ih kan feh tluan theinak dingah A bomnak cuantu tla kan si thei. Atu ih kan dinhmun hnak cun mallai cu a cuangmuar ko ding.\nCutikah Pathian cun A kut neem in in tonghtham ding. A pakhatnak ah, “A hmai ah midingfel ti’n in cosang ding, ih sualman thihnak cu in tthawn sak ding. Cun colhhahdamnak le thazaang thar in pe ding. Amah thawn caan tampi kan hman deuhdeuh tikah, A thluasuah thawn kan khat ding.\nPathian in in cakter saal tikah, Anih cun ttha deuh dingin in tuah a si lo. Anih cun thil thar hnakin ttha deuh in in tuah a si sawn.\nBawipa, Thazaang thar nei dingih in tonghthammi ka lungawi. Nitin Nangmah lawng a pakhatnak ah lo retu si dingin in bawm aw.\nKa ruahsanmi hnakih ttha sawn Bawipa ih tonghthamnak ka tonmi ka nunnak ah ziang a um? Amah thawn nitin pawlkom aw thei lo dingin ziangmi in so in dawnkham.


Kachin Lengdawh In Miss Golden Land Myanmar 2015 Final Ah Pathian Hmin Thangțhat - Chinland Today Media\nKachin Lengdawh In Miss Golden Land Myanmar 2015 Final Ah Pathian Hmin Thangțhat\nJune 23, 2015 7:44 am·0 comments\nRamdang dang ah Kawlram ai-awh ih Lengdawh zuamawknak teltu ding hrilnak Miss Golden Land Myanmar cun veikhat hrilah Lengdawh 5 a hril ih cuih lengdawh 5 lahka Kachin ramkulh Myitkyina ihsi a ra zuamtu lengdawh 3 hriltlin an si. Himi zuamawknak ah Yangon khawpi telin ramțhen dangdang, ramkulh dangdang ihsin sankhațin mi 31 pawl an zuamaw.\nMiss Golden Land Myanmar 2015 zuamawknak tel dingih diltu mi 700 leng an umih mi 31 pawl cu hmel, ruangrai, thinlung ruahnak le theihkauhnak lamih mi cuangcuang tiin hril an si. Thlakhat le hrek zirnak neih hnu ah mi 20 hril betin mi 16, mi 10 tiin hril vivo an si. Kawlram ih Miss zuamawknak kulhsung ah Taiyintu Kachin lengdawh in cawilu an ngah tambiknak a si vekin Kachin miphun hrang hmai a hngal zet thu Facebook pawlah an ngan celcel.\nHimi Miss Goden Land Myanmar 2015 ih final lengdawh 5 hrilnak cu June 21 zan, Yangon Mindamah lamzin parih um MCC Hall ah tuah a si ih, ramsung ramleng ih thiamzung sang mi 21 pawlin an zohdik.\nLengdawh 5 an hriltlinmi le an zuam dingmi pawl tla cu; Miss Tourism Myanmar 2015 ah, tai number – 31 Nan Sai M, Miss Face of Beauty Myanmar 2015 ah tai number – 29 Cho Sit Han, Miss Intercontinental Myanmar 2015 ah tai number – 12 W May Shin Sein, Miss Earth Myanmar 2015 ah tai number -23 Eaint Myat Chey, Miss Supranational Myanmar 2015 ah tai number -1 L Bauh Nu ti pawl an si.\n“A thok rori in kei cu himi rori ka ngah duh ruangah facebook ih rualpi pawl hnen khalah pheh lo’n ka sim. Rualpi pawl khalin himi thawn na mil in ti. A ngaingai ah ka rak ngah cu ka lungawi tuk rori. Pathian hnenah ka lungawi tuk” tiin Miss Supranational Myanmar Kachin lengdawh L Bauh Nu cun a sim. Miss Tourism Myanmar a ngahtu Kachin lengdawh thotho Nan Sai M cun Kawlram ih Eco Tourisim khaisan ding a tumtah ih nauhak pawl bawm in miharsa bomnak hna țuan ding a duh thu a sim.\nTulai san ahcun Miss a lar nasa ih Miss pakhat hrangah Boby, Beauty, Brain timi a thupitbik thu Camera man Ko Aung in a sim. Ramdang dang ih Miss zuamawknak hrangah crown kan pekmi hi zuknung lemcang hnațuan hrang a si loih Lengdawh pakhat cio in țuanvo phurin rampi ai an va awh thei ding kan duhmi a si tiin Ko Wai Yan Aung in a sim. A hkamah lengdawh pakhat ih țuanvo thei loih hminthan duh ruangah a ra zuamtu tampi an um thu khal a sim tel.\nA netabik zuamawknak an luh hlan ihsi an zumciami minung lawnglawng in lengdawh cawilu an ngah tikah hlankhanh in cazin a pauh si ding tiih ruattu tampi an um.\nMiss Golden Land Myanmar Organization pawlin zuamawknak pakhat sungah Ramdang dang ah Kawlram ai-awh ih lengdawh va zuamtu ding mi 5 a hrilnak hi kum 2014 in an rak thok. Tuikum hi a veihnihnak a si.\nHrm – Kamayut Media, 7Day Daily\nAsia-Pacific World Miss Zuamawknak Ah Kawlram Ai-awh In May Myiat No Zuam Ding\nMyanmar Rampiih Facebook Hmangtu 9.7 Million Kim\nKawl Kum Thar Puai Nikhatnak


Juventus-in Ronaldo Thar An Hawl – Free Chinland\nJuventus-in Ronaldo Thar An Hawl\nOctober 25, 2019 Salai Ro Ling NEWS, SPORTS, Thu Thar 0\nJuventus neitu lakih pakhat Paolo Aicardi cun Ronaldo thar dang, kum 34 hnak ih nauhak, an club hrang an hawl thu a rel. Aicardi ih rel dan cun Juventus hin player ṭha ziangmaw zat an rak la lut ve zo. Asinan, Christiano Ronaldo an lak luh ihsi thawk khan player ṭha ṭha hin Real Madrid, Barcelona leh Manchester United tivek club hminthang tak tak hnak hmanin Juventus ih um hi an hun hril sawn ve rero thlang, a ti.\nAicardi cun, “A liam cia kum 8 ihsi kan rak ti zo mi, player ṭha lak bet cu C Ronaldo kan lak luh khan a vawrtawp kan thleng. Kan lei pek lamah kha cun Mirko Vucinic kha kan player lak luh pawl lakah mi theih a hung hlawh zet. Cui hnu cun, Carlos Teves, Sami Khedira le midang dang kan hun la lut vivo ih, cu cun, leitlun football zuamawknak ah player ṭha lei thei kan si zia a langter ko.”\n“Tu ihsi cun kan hrangah ti thei lo a um lo, Matthijs de Ligt kan lak luh khan cu cu a tifiang ko. Tu ah hi cun Ronaldo ai awh ding, Ronaldo thar, kum lam khalih nauhak deuh sawn lak luh ding hi kan tum bik pakhat cu a si,” a ti.\nJuventus ih an chairman Andrea Agnelli cun tui kum ih Ballon d’Or laksawng Ronaldo in a co cu a cotu ding bikin a co tiah a rel ih: “Kan kilkhawi dan le kan result hi a pehtlai aw thluh ve. Kan ṭhangso nasa ti cu UEFA in ranking an tuah danah a lang fiang ko. Tu ah hin panganak ah kan um ih, palinak ih um thei dingin kan zuam rero lai.”\n“Kan club hminsinnak logo kha hi khui hmun khalah a lar tuk thlang. Lei tlun khuazakip ah lar vivo sehla kan duh. Cristiano Ronaldo vek player ṭha kan nei ih, a phu ruangah Ballon d’Or laksawng a ngah. Dawng sal sehla ti tla kan duh zet. Cun, leitlun huapin kan Juventus club kha hi a ṭhanso vivo thei nak ding kan tawlrel ve ih, cuih kan tumtah cu tu tiangah cun kan hlawhtling vivo lai ko,” a ti.\nGen Saing Ngin In Remdaihnak A Um Thei Lonak San A Rel Dan\nPathian a ṭihzahtu Mino hi an nunziaza a rak mawibik cingcing


Paletwa Peng Ih Pacang Pakhat Cu AA In An Thah - The Chin Times\nThe Chin Times > Blog > Thuthang > Myanmar News > Paletwa Peng Ih Pacang Pakhat Cu AA In An Thah\nPaletwa Peng Ih Pacang Pakhat Cu AA In An Thah\nPaletwa peng Tha-zuai-aing (တ႐ိုြင္အိုင္) khua ih pacang pakhat kum 50 mi U Aung Kyaw Nyunt cu March 19 zaanlam ah AA pawlin meithal thawn an kah thah thu theih a si.\n“Ziangruangah an that timi fiangfaiten kan thei lo, thah tongtu hi mahte hnațuan ih daiten ummi pawl a si, rinlopi’n hi thuhla kan thei cu kan lungphang dukdi” tiah thah tongtu ih kiangkap naivai mi pakhat in a sim.\nKanmah kan miphun u le nau pawl parih rapthlak zetih thilsual an tuahmi kan hmuh mi pawl cu tuini ah vuiliam a si thu, Paletwa khua parah rinumnak a neilotu္ pawl kha ralrin nak pek mi a si thu, AA lungkim pinak thawn Post an tar theunak Paletwa Township News Facebook Account parah an nganmi hmuh a si.\nChin ramkulh Paletwa peng ahhin 2015 March ihsin thok do-awknak a suah hnu bomb phummi pal ih thi, cerek ih ngah ruangah thi, atu vekin tumtahnak nei ih tuahmawhnak a thlen tikah khua mi pawl cu an lungphang sinsin tiah theih a si. Ref : KMG\nPrevious Article Phunhra Tlawngta Nute Lungto In A Rilh That\nNext Article Pasal Hlohthlau Ruangah Lemcannak Ihsin Suak Tumtu Park Han Byul


Mozart ih Vate Zuatmi - Chinland Today Media\nMozart ih Vate Zuatmi\nAugust 19, 2010 12:02 am·0 comments\nTiva kap ih thingkung parah vate in bu an sak ih hla an sak. – Saam 104:12\n– Saam 103-104\n– I Korin. 2\nMozart cu hlaphuah thiam saang hminthangzet pakhat a si. Vate ih hlasakmi aw mawite a ngainak ihsin thazaang ngah ih hla aw bun theitu pa a si. Mozart in vate hlasak thiam pakhat duhnungzet a zua ih cuih a vate zuatnak inn ihsin a theihmi aw mawi cu hmang tahrat in hla tampi a phuah an ti.\nVate pawl hi hlaphuahtu pawl ih hlaphuahnak ah bawmtu le thapetu an si. Saam 104 ah, leilung parih a retmi sersiammi thilnung pawl a kilkhawinak parah Saam ngantu in Pathian a thangtthat. Vate pawl cu van ah an zuang, thinghnge parah an fu ih hla mawi tete an sak. Tiva kap ih thingkung parah vate cun bu sak in hla an sak (c.12). Kan leilungpi ih si daan hin hlaphuahtu pawl thinlung sungah Pathian thangtthatnak in a khatter. Vate aw mawi khal a tel cih ding ka zum.\nMangbangza sersiammi kan hmuh ttheumi pawl in Pathian biak duhnak thinlung in neihter. Himi thu hi Baibal hmun tampi ah kan hmu thei: “Van in Pathian sunlawinak a sim ih, tlolak kaupi in a kutzung an langter (Saam 19:1). Sersiammi in thangtthat duhnak in neihter theimi hi hngilh hlo men ding a si lo. Nitin kan nunnak ah Pathian ih a umtermi a sersiammi pawl ih thangtthatnak hla mawi pawl hi kan thinlung sungah um ve sehla, sersiamtu thangtthatnak ah si ve hram seh. – Dennis Fisher\nMozart in, vate pawl ih hlasakmi aw pawl cu,\nAwnmawi lam ceimawinak ih a hman vekin;\nLeitlun huap hlasaknak ah kan aw bet ve uhsi!\nSersiamtu Pathian thangtthatnak ah. – F. Hess\nAmahte ih ummi leitlun thil hmuahhmuah hi\nsersiamtu ih hruainak in hlarem aw mawizet an si.\nHla Sak Loin Ziangti'n Kan Um Thei Ding?\nA Zuangmi Sunttam Vate\nKeimah Ihsin Pathian Ih Duhdawtnak


Tlawngtapawl Hnatuan A pek hai; Pu Zahre Lian - The Chin TImes\nKawl cozah in scholarships pek dingin Frence ah tlawngta a kuat. An scholarship cu a rak mal deuh a si bik ko ding, hai an daih aw thei loih Pu Zahre Lian in amai office ah hna a ?uan ter hai. Cutivek ih hna ?uannak a pek cu Yangon ihsin an hi theiih tlawngtapawl cu cozah hnenah tangka pe sal dingin an dil. Kawl cozah in hna?uan a siang hai lo. Amai’ hnenih hna?uan cu a cawlter hai nan, hmun dang ah ?uan theinak a pek hai. Asinan, an ṭuan a si khal le amah Pu Zahre Lian hnenih sim a duh lo.\nEgypt, Ambassador (1970-1975);\nHi kum ihsin France ah ṭuan nawn loin Egypt ah a va ṭuan thawk. Ambassador dinhmun in tuah tengteng ṭulmi a si vekin President Gamal Abdul Nasser cu ram palai hna?uan peknak zung ca a pe. 1955 ah President Nasser thawn Bandung ah an rak tawngaw zo, an rak thei aw zo. Cuih lai ahcun President a si hrih lo nan power neizetmi ralkap hotu a rak si. Kum hleinga lai an tawnawk lonak reizo hmansehla President Nasser cun Pu Zahre Lian cu a thei thiam lai. Nasser cu Vice president pakhat lawng nei loin pali rori a nei. President Nasser cu mizangfah nei lomi a si tiah Egypt Prime Minister hlun in Pu Zahre Lian cu a simih a zumve. Kum nga a umnak Cairo khawlipi cu nuam an tizet thlang. Myanmar ih Egyptian Ambassador khal Pu Zahre Lian thawn rualpi ?hazet an si.\nNepal Ihsin USA;\nHna ?uan ihsin cawl dingin a rak ruat awk rero lai fangah Nepal ram ah Ambassador dinhmun in va feh leh dingin thupeknak ca a ngah. Nepal ih va ?hawn dingcun thubawhcahnak a tuah. Cuticun Nepal ahcun a va ?hawn ih King Birendra tawng dingin an tim tuah rero laiah Burma Prime Minister U Sein Win cu a innsang thawn Pu Zahre Lian tlawngin a fehih Pu Zahre Lian cu thazang a pek. Siangpahrang Birendra pa Siangpahrang hlun King Tribuvan cu Nepal mipipawl (Nepalese) in an upatzet an duhzetmi a si. Ramtawi in a vak lai ah kum 51 a simi Siangpahrang cu a thiih a fapa King Birendra in Siangpahrang hna a run ?uan. Siangpahrang Birendra cu kum 20 hrawng lawng a siih a nupi Siangpahrang nupi (Queen) thawn mipi ih lungkimpizetmi an si.\nPu Zahre Lian cu a fate pali ih fimthiamnak a ruat ih India ram ih Darheeling ah Americanpawl ih tlawng tuahmi ah a hi kai ter hai.


Zo in Thangtthatnak A Co? - Chinland Today Media\nJanuary 27, 2013 12:29 am·0 comments\nBible Siar Ding: 1 Peter 5:1-7\nNan zate in tangdornak thawn thuam aw uhla pakhat le pakhat bawm aw uh. Ziangahtile Ca Thianghlim in, “Mihngal pawl cu Pathian in a dodal ih tangdor mi cu mithmai ttha a pek a si” a ti.\nAcademy Awards peknak puai khi tikcu caan ruahman cia hnakin a rei deuh ringring, ziangahtile a Academy ngahtu pawl ih thusim a sautuk ttheu ruangah a si. An thusimnak ah an KG saya ihsin an thok ih mikip hnenah an hmin saal in lungawithu a cipciar in an sim ciamco. Tangdornak taktak cu hiti vekih mi tamzet hmin rel ciamco hnakin, ka hlawhtlinnak hi keimah teih thiltitheinak a si lo, ti mai ding a si ko.\nPorh-awknak in kan hlawhtlinnak ah kanmah thangtthatnak a coter. Tangdornak cun Pathian cu hih thilti suahmi ah cahnak le thiltitheinak in petu a si ti a thei. Amah in kan nunnak sungah mi tampi – kan innsang, innhnen, hnattuanpi, zirhtu saya pawl, rualpi pawl – tuni kan dinhmun le kan sinak in neihtertu pawl in ret sak. Pathian in a ttha siseh, a sia siseh kan mizia remnak dingah le a tumtahmi tuahnak hrangah a hmang a si.\nTangdornak in kan nunnak ah kanmai’ zawn lawng ruahnak hnakin midang pawl thupiter sawnnak thinlung in neihter. Leilungpi cun cumi cu olte ih thiltitheimi ti’n a ko. Pathian cun a duh daan ih thil kan tuah tikah kan hrangih tthabik le Amai’ hmin sunlawinak ah hmintthatnak in pe ding a si.\nBawipa, Nangmah le midang pawl ih co dingmi thangtthatnak keimah in ka co pang ttheu. Na tumtahmi kimter dingah thiltitheinak le bawmtu in pekmi pawl parih lungawinak langter thiamtu si dingin in bawm aw.\nKa hmuitinmi ngah thei dingin zo pawl in in bawm?\nTuni ah cumi pawl hnenah ka lungawinak thu cu telephone, card le email tivek in ziangti’n ka langter thei pei?


Lehpannak Archives - Page 2 of 65 - Chinland Today Media\nClub World Cup 2015 Champion Barcelona\nŠianglianuk Ķianghrol Japan ram Yokohama khawpi International Stadium ah tuini siimlam ahkhan Barcelona le River Plate cu Club World Cup final an lek ih Barcelona in Messi le Suarez ih thun mi goal pawl thawn neh in champion nopi an thlir. Final an sit mi ah Barcelona ih hmaitlan thum-kop MSN an kim ih Messi in goal khat, Suarez in […]\nby CT Media ·\tDecember 20, 2015 ·\nEuropa League zuamawknak hi, Champions League hnuai ciah a si ruangah club thazetzet telnak a si. Ram pakhat ih League an zuamawknak ihsin Champions League dinhmun ngahtu pawl hnuai ciah ih um (ram khat ciar covo an neihmi a bangaw lo. Hrekkhat team 3 ngah an um ih, hrekkhat cu team 1 lawng ngah khal an um) pawl le, Champions […]\nby CT Media ·\tDecember 15, 2015 ·\nChampions Leauge Round 16 ih Tongaw Pawl\nChampions League zuamawknak cu round 16 an thleng thlang. Round 16 thlengtu pawl hi an zaten team tha an si theh kan ti le a sual lo ding. Zuamnak nasate an neih hnu ah an kaimi a si ruangah, an zaten Quarter Final thleng dingin an zuam vivo ding ti cu a fiangmi a si. Chelsea cun nikum hivek dinhmun […]\nChampions League Last 16 Kaitu Pawl Fiang Zo\nEurope ramsung football club pawl ih zuamawknak sangbik, UEFA Champions League group stage cu an theh zo ih, an lak ihsin Club 16 pawl an kai so zo. Group khat ahhin team 4 an um ih, pakhatnak le pahnihnak cu an kai ih, pathumnak cu UEFA Champions League hnuai ih zuamawknak, Europa League ah an si. England le Spain ram […]\nby CT Media ·\tDecember 10, 2015 ·\nChristiano Ronaldo Mipa Thawn An Duhawk Timi A Lar\nDaily Mail : Leitlun football lekthiam le tufang leitlun football lekthiambik laksawng kai rerotu, Portugal le Real Madrid star Cristiano Ronaldo cu mipa dang thawn an umtlang ringring ruangah a mipa pi a ngai a si pei maw ti mi mi tamzet in thusuhnak an tuah. Ronaldo hin a rualpi, Morocco mi, kickboxer Badr Hari thawn an umtlang lai, ti […]\nby CT Media ·\tDecember 5, 2015 ·\nReal Mardrid Copa del Rey Ihsin A Suahter Ziang Ruangah\nSpain ram football club hminthang Real Madrid cu dan pahbal ih player an hman ruangah Copa del Rey (Spain Siangpahrang Cup) ihsin an suahter thu Eurosport in a tarlang. Real Madrid hin Copa del Rey hrangih Cadiz thawi’ an leh ttum ah yellow card pathum ngah zo ruangih match khat tel thei lo Danis Cheryshev an telter ruangah a si. […]\nWladimir Klitschko in Tyson Fury A Ngiar Sal\nUkraine thongthiam Wladimir Klitschko cun kum (9) sung a rak kol mi WBO, IBF, WBA champion taikhap pawl longtu Britain thongthiam Tyson Fury thawi’ an thongawksal ding thu a sim tiah theih a si. Kum (27) mi Tyson Fury le kum (39) mi Dr. Kahpathir-sobul hi kan dung zarh ahkhan Germany ram ah an thong aw ih Fury in mark […]\nby CT Media ·\tDecember 4, 2015 ·\nCapital One Semi Final\nEngland ramsung football lek zuamawknak lak ih pakhat a simi, Capital One Cup khal Semi Final an thleng thlang. Quarter Final ah, Liverpool cun Southampton cu 6-1 in an neh. Manchester City khal in Hull City cu 4-1 in an neh. Everton cun Middlesbrough cu 2-0 in a neh ih, Stoke City in Sheff Wed cu 2-0 ih neh in […]\nby CT Media ·\tDecember 3, 2015 ·\nCopa Del Rey In Real Madrid An Tla Mai Thei\nSpain ram ih football zuamawknak lak ih pakhat a simi Copa del Rey ah Real Madrid cun Cabiz cu 3-1 in an neh. Asinan, Real Madrid lam hin Yellow Card tumthum a pehpeh ih ngahtu le hrem a simi Denis Cheryshev cu an tel ter. Anih hin Real Madrid hrang goal a thun ve. Nikum ah Denis Cheryshev hi Villareal […]\nLionel Messi : 2015 La Liga Best Player of the Year\nŠianglianuk Ķianghrol Madrid, December 1 – Spain ram football league sangbik La Liga ih 2015 hrang thiam hleice laksawng peknak ah FC Barcelona hmaitlan Lionel Messi cun Best Player of the Year le Best Striker of the Year laksawng pahnih a ngah thu Mizzima in a tarlang. Messi hin kan dunglam La Liga camher (season) vei sarih ah lektu tthabik […]\nby CT Media ·\tDecember 2, 2015 ·


Santosh Trophy: Meghalaya pip Rajasthan in thrilling encounter. – Spotik\nSantosh Trophy: Meghalaya pip Rajasthan in thrilling encounter.\nPrevious Post LoneStar Kashmir FC Trials, Srinagar\nNext Post Stimac names 41 probables for preparatory camp ahead of AFC Asian Cup China 2023 final round qualifiers


Damlo A Hmuh Tinten A Tlansan Dah Lo, Yangon Mino Hliamtuar Pawl A Tuamhlawm Laiah An Kai – Meifar\nDamlo A Hmuh Tinten A Tlansan Dah Lo, Yangon Mino Hliamtuar Pawl A Tuamhlawm Laiah An Kai\nDecember 5, 2021 zinglam ah Yangon, Kyimyindaing ramsung ah mino pawlin lamzawhnak an nei, cutin an lamzawh lai cu ralhrang pawlin motor in an va pah rumro ih meithal khal an hmetpuak. Lamzawhnak ih tel mino pakhat in, “Minung 5 cu an pah that, motor in an pah hnuah minung 15 aitam an kai ih hliamtuar 12 hrawng an um” a ti.\nHimi an buainak kiangkap ah Ma Kyu Kyu Thin le a rualpi le pawl an rak um ih mino hliamtuar pawl cu an tuamhlawm ruangah ralhrang pawlin an kai. Ma Kyu Kyu Thin cu Insein Township Red Cross Society ih hnaṭuantu a si.\nKum 20 mi lawng a si lai nan a taima tuk ruangah a hnaṭuannak ah a sinak khaisang a si. Damlo bese tuamhlawm ṭul an um ti a theih veten zanṭim lai khalah zianghman ṭihnak nei loin a poksuak ṭheu. Covid-19 thlisia a hrang lai khalah inn lamah um thiam loin damlo pawl a tuamhlawm ṭheu.\nA hnaṭuanpi pawlin, “Kan naunu ih thinlung cu a pacang tuk, damlo a hmuh tinten a tlansan dah lo. Amah lawng asilo Red Cross hnaṭuantu zaten an si thluh, miphun sakhua thleidannak nei loin damlo an si phot cun thinlung zaten peaw in an tuamhlawm ṭheu. Damlo, hliamtuar pawl tlansan ih a luat ding hnakin hliamtuar pawl tuamhlawm a hril sawn” a ti.\nSuu Kyi Le President U Win Myint Cu Kum 4 Sung Thawngtla Dingin An Thu Ṭhencat A Si\nRalhrang Pawlin Matupi Mipi Ti Le Rawl Lakah Tursia An Phulh